Sejarah Nabi Musa Dan Firaun Dalam Lagu Altimet

Secara peribadinya, tahniah diucapkan kepada pihak yang terlibat dalam penghasilan lagu Janji nyanyian Altimet ft. Takahara Suiko. Sebuah lagu rentak moden tetapi diselitkan kisah para nabi dan elemen ketuhanan amatlah dihargai. Ianya perlu dipuji, diangkat serta dipopularkan agar lebih banyak lagu-lagu sebegini dihasilkan dan mendapat perhatian ramai. Lagu Janji yang dimaksudkan ini membawa pengisahan tentang perjuangan Nabi Musa membela Bani Israel dari cengkaman Firaun.

Lagu ini sedikit sebanyak telah memberi inspirasi dan menaikkan semangat Ibn Jawi dalam menyempurnakan karya terbaru al-Faqir. Karya tersebut adalah “Kitab Tamadun Yahudi” atau judul asalnya “Yaa Bani Israel” terbitan The Patriots sebagai salah sebuah buku daripada Siri Kitab Ketamadunan Dunia.

Berbalik kepada lagu ini, ia digarap dengan begitu menarik dari segi rentak dan seni kata. Walaupun lirik lagu ini kelihatan straight forward menceritakan kisah Nabi Musa dan Firaun, namun ianya tetap menarik perhatian Ibn Jawi bagi mengulas sedikit makna lirik yang terkandung dalam gubahan lagu ini.

“Dengarkan cerita anak angkat Raja,
Dilantik ketua siapa semua hamba,
12 rumah Yahud bangsa mereka,
Bawakan kami ke tanah merdeka.”

(Nabi Musa sememangnya merupakan anak angkat Firaun dan ketua bagi Bani Israel yang dijadikan hamba di Mesir pada ketika itu. Baginda membawa suara kaumnya ke dalam struktur lapisan pemerintahan kerajaan. Bani Israel sememangnya memiliki 12 puak dan mereka bercita-cita untuk bebas merdeka ke Jerusalem. Walau bagaimanapun, kalimat ‘Yahud’ disini dianggap kurang tepat jika digunapakai untuk menggambarkan 12 puak Bani Israel. Ini kerana ‘rumah’ Yahud termasuk sebagai salah satu puak dari 12 puak Bani Israel, bukan sebaliknya. Namun, Ibn Jawi mentakwil penggunaan kalimat Yahud dalam lirik ini kepada suatu pengertian lain yang boleh diterima pakai secara tepat. Boleh rujuk dalam Kitab Tamadun Yahudi kelak bagaimana kalimat ini ditakwil oleh Ibn Jawi)

“Dengar cerita dia utusan yang Esa,
Patutnya dibunuh tapi Firaun leka,
Terlepas dibesarkan di dalam istana,
Penyelamat kita dari hidup merana.”

(Bani Israel mendapat tahu bahawa Musa merupakan utusan Allah melalui perkhabaran baginda. Sememangnya, Nabi Musa pada waktu kelahirannya dahulu berhadapan dengan titah peraturan pembunuhan kesemua bayi lelaki dalam kalangan Bani Israel. Namun, atas percaturan Allah, akhirnya Nabi Musa terlepas dari peraturan itu sebaliknya dibesarkan dalam Istana Firaun sendiri. Nabi Musa inilah yang bakal memerdekakan Bani Israel dari perhambaan di Mesir)

“Yang konon pembunuh aku sudah tiba,
Tak sangka dulu ku timangnya di atas riba,
Bagai ahli sihir dia penyilat mata,
Aku boleh matikan dia bila-bila masa.”

(Suatu ketika Firaun telah bermimpi bahawa dia akan dibunuh dan kerajaannya akan musnah melalui kedatangan seorang bayi dari Bani Israel. Dia tidak menyangka bahawa bayi dalam mimpinya itu ialah Nabi Musa yang pernah dia timang di atas ribanya ketika Siti Asiah menunjukkan bayi ini kepadanya.)

“Panggil menteri binakan menara setinggi mentari,
Aku mahu lihat Tuhan Si Bodoh ini,
Tak nampak pun batang hidung Tuhan yang lembik,
Tuhan ku hamba dah lari menteri ku bertempik.”

(Bahagian ini merupakan yang paling unik. Ini kerana, tiada dalam inkripsi suci utama agama Judaism dan sejarah yang ditulis oleh bani Israel menceritakan tentang babak ini. Babak menteri yang bernama Haman membina menara bangunan tinggi ini hanya dapat dibongkar melalui Kitab Suci Al-Quran. Firaun dan Menterinya Haman yang berakidah Tuhan-Tuhan hidup dilangit menyangka bahawa Allah yang Maha Suci ini juga hidup dilangit. Maka Firaun mengarahkan Haman membakar bata-bata dari tanah liat untuk membina menara bagi melihat batang hidung – zat jisim- Allah. Apabila dia tidak menemui Allah dilangit, maka dia menuduh nabi Musa sebagai Bodoh dan Tuhan sebagai lembik kerana tidak selari dengan akidah yang dia pegang selama ini. Maka Allah meruntuhkan bangunan itu sebagai hukuman lalu bertempiklah Haman kerana kesakitan menemui ajal. Manakala hamba Firaun iaitu Bani Israel memulakan perjalanan untuk melarikan diri. Sesungguhnya, Allah wujud tidak bertempat dan Allah tidak berjisim seperti makhluk.)

“Kanan Kiri Kanan Kiri,
Ke tanah sendiri yang dijanji,
Ikut anak angkat Raja Nabi kami,
Dikejar tenteranya jadi kita lari.”

(Sememangnya ketika Bani Israel melarikan diri untuk menuju ke Tanah Yang Dijanjikan, mereka tiada arah tujuan dan dalam kebingungan. Mereka hanya ikut sahaja jejak langkah nabi Musa. Dan mereka dapati bahawa gerombolan tentera Firaun mengejar mereka.)

“Kanan Kiri Kanan Kiri,
Kejar di hamba kepunyaan Tuhan kami,
Depan ada laut hey mana mahu lari,
Tuhan kami akan tewaskan Si Nabi.”

(Tentera Firaun juga terpaksa mengekori kemana sahaja arah bingung yang dituju oleh Bani Israel. Tentera Firaun menganggap Bani Israel adalah hamba kepada Tuhan mereka iaitu Firaun. Apabila mereka melihat Bani Israel terperangkap dihadapan lautan, maka tentera ini mengejek dan mengancam bani Israel bahawa mereka akan ditangkap dan Tuhan mereka iaitu Firaun akan menewaskan Nabi Musa pemimpin Bani Israel.)

“Dihentak tongkatnya di atas tanah,
Laut terbelah kami redah,
Antara dua dinding air kami mencelah,
Kepada Nabi dan Tuhannya kami berserah.”

(Pada ketika ini, nabi Musa memukul tanah dengan tongkatnya lalu terbelahlah laut menjadi dua bahagian umpama dinding-dinding. Di antara air laut itulah bani Israel melintas. Pada saat melintas ini, Bani Israel benar-benar berserah kepada nabi Musa dan Allah agar menyelamatkan mereka dari Firaun walaupun pada mulanya mereka meragui kekuasaan Allah dan perintah nabi Musa.)

“Sampai ke seberang kami pandang belakang,
Firaun dan tentera mengejar menyerang,
Dinding air runtuh mereka kabur kelam,
Cuba berenang dipaksa menyelam.”

(Apabila Bani Israel telah berjaya menyeberangi laut tersebut, mereka toleh ke belakang untuk melihat gerombolan tentera Firaun. Mereka dapati tentera Firaun begitu serius mengejar untuk menyerang mereka. Namun, Allah telah meruntuhkan dinding air laut itu lalu bercantumlah ia. Maka tentera-tentera itu hilang dari pandangan mata. Walaupun tentera-tentera Firaun cuba untuk berenang, namun seolah-olah ada yang menarik mereka untuk lemas tenggelam.)

“Ni yang buat aku meradang,
Yang mulanya surut sekarang sudah pasang,
Dah tiada pilihan apa boleh buat,
Terpaksa aku akui Tuhannya lagi hebat.”

(Maka pada ketika air laut ini tadi mula bercantum kembali, mengakulah Firaun dalam keadaan marah bahawa Tuhan Musa ini Maha Hebat. Dia bersyahadah ketika roh sudah dikerongkongnya secara taqiyyah kerana tiada jalan lain lagi untuk selamatkan diri dari mati lemas.)

“Nyawa mereka terbang, badan timbul tenggelam,
Tombak dan pedang, masih di dalam genggam,
Kami terus berjalan pagi petang siang malam,
Mencari halaman untuk bercucuk tanam.”

(Roh Firaun dan tenteranya melayang, manakala jasad mereka timbul tenggelam dihentak di laut. Menariknya disini, sepertimana dalam kitab-kitab Tafsir, sememangnya ketika kematian mereka, tentera-tentera Firaun masih memegang senjata yang hendak digunakan bagi membunuh Bani Israel. Bani Israel terus bejalan di Semenanjung Sinai siang malam pagi petang semata-mata untuk pulang ke Jerusalem iaitu tanah subur di Fertile Crescent bagi bercucuk tanam.)

“Kita dijanjikan pembalasan ar-Rahman,
40 tahun dalam perjalanan.”

(Bani Israel yang degil ini sering membantah arahan nabi Musa sehingga mereka dihukum sesat di semenanjung Sinai selama 40 tahun lamanya. Inilah balasan Allah kepada mereka yang enggan berperang dengan kaum penyembah berhala di situ. Namun, Allah yang bersifat Maha Penyayang ini tetap berjanji untuk membawa Bani Israel ke Jerusalem apabila tiba masanya kelak. Dalam Allah menghukum, Dia masih lagi mendidik umat-Nya dengan pelbagai kisah-kisah ajaib sepertimana yang disebut dalam al-Quran. Sesungguhnya Allah Maha Penyayang)

“Menuju cahaya dipimpin Nabi Musa,
Membelah lautan dengan tongkatnya.”

(Bani Israel sedang menuju kegemilangan setelah dibebaskan dari perhambaan Firaun di Mesir hasil bimbingan Nabi Musa yang membawa cahaya Tauhid. Baginda membelah lautan dengan tongkatnya)

“Firaun yang tenggelam menghuni Jahanam,
Yang karam bersama kesumat dan dendam.”

(Sepertimana yang termaktub dalam al-Quran, Firaun yang tenggelam itu pasti akan menghuni neraka. Dia karam dalam keadaan hatinya berlumuran dengan pebagai sifat kefasikan.)

“Raja yang bertakhta karam tanpa berita.”

(Sememangnya, ayat dalam lirik ini amat tepat sekali. Masih sehingga kini, para pengkaji sejarah Mesir purba, sejarah Bani Israel sama ada dari kalangan pendeta Judaisme mahupun ulama Islam sendiri tidak sependapat dalam menentukan siapa Firaun yang dimaksudkan dalam kisah ini. ianya seolah-olah watak sebenar Firaun ini hilang begitu sahaja. Yang ada hanyalah teori-teori yang disertakan hujah berbentuk fakta konkrit bagi menyokong dakwaan masing-masing.)


Kubur Trunyan – Operasi Pengebumian Unik Di Bali

Trunyan (juga dieja Terunyan) merupakan sebuah desa yang bertempat di Pulau Bali, Indonesia. Lebih tepat, lokasinya terletak di pantai timur Tasik Batur, Daerah Bangli. Tasik Batur pula terletak bertentangan dengan Gunung Batur, salah sebuah gunung berapi aktif di negara seberang.

Dalam kalangan masyarakat tempatan, Desa Trunyan dijuluki sebagai Pulau Tengkorak. Julukan tersebut merujuk kepada tradisi p.engeb.umian mepasah yang diamalkan oleh suku Aga Bali, yang rata-ratanya bertumpu di Kabupaten Karangasem.

Suku Aga Bali dipercayai merupakan penghuni asal Pulau Bali sejak sebelum kemunculan Empayar Majapahit lagi, di mana sekitar kurun ke-14 Masehi, pengaruh empayar itu berkembang hingga ke Pulau Bali dan penduduknya pula berpindah ke sana sekali gus menjadi leluhur bagi kebanyakan warga Bali pada hari ini.

Sejarah mulanya pertapakan Aga Bali di Pulau Bali diambil daripada mitos dan kisah rakyat tempatan. Mitos paling masyhur berkenaan sejarah penubuhan Desa Tenganan, Pengringsingan,Trunyan, dan Pedawa kesemuanya melibatkan campur tangan seorang lelaki bernama Rsi Markandeya.

Menurut mitos, beliau berasal dari Gunung Raung, Jawa Timur dan tiba di Pulau Bali pada kurun ke-8 Masehi bersama beberapa ratus orang pengikut. Namun, ramai pengikutnya dijemput ma.ut akibat di.sera.ng w.abak penyakit. Susulan daripada itu, Rsi Markandeya pun membawa masuk kira-kira 400 orang lain dari suku Aga.

Bagi memohon keselamatan, beliau melaksanakan upacara panca datu tepat di suatu lokasi di lereng Gunung Agung (kini lokasinya disebut sebagai Pura Besakih). Dalam upacara yang boleh diumpamakan seperti upacara pecah tanah itu, Rsi Markandeya menanam lima jenis logam – iaitu emas, perak, besi, tembaga, dan batu berharga. Di atas jasanya itu, nama Rsi Markandeya meniti bibir generasi demi generasi di Bali sebagai Bapa Suku Aga Bali.

Antara kesemua desa suku Aga Bali, desa yang paling tersohor dan mudah dimasuki ialah Desa Tenganan, berjarak kira-kira 17 km dari Amlapura, ibu kota Kabupaten Karangasem.

Salah satu tarikan utama di Tenganan adalah kain gringsing yang dihasilkan dengan teknik tenun ikat berganda. Kain gringsing bukan sekadar berharga kerana memiliki nilai estetika yang tinggi, tetapi juga kerana signifikasinya dalam tradisi tempatan, seperti upacara po.to.ng gigi, pernikahan, dan keagamaan.

Berbeza dengan Desa Tenganan yang dikenali ramai, Desa Trunyan agak terpencil justeru sukar dimasuki. Satu-satunya akses ke sana adalah dengan menaiki bot selama 30 minit, merentasi Tasik Batur. Oleh kerana itu, jumlah pelancong yang boleh mengunjungi Desa Trunyan pada setiap hari amat terhad.

Bagaimanapun, keadaan ini sama sekali tidak mengurangkan daya tarikan Desa Trunyan baik dari sudut tradisi mahupun legenda asal-usulnya. Di samping legenda Rsi Markandeya, Desa Trunyan juga mempunyai beberapa versi penceritaan yang lain sebagaimana yang akan dikongsikan di penghujung artikel.

Cara hidup di Tenganan dan Trunyan agak berbeza walaupun kedua-duanya dihuni oleh suku Aga Bali. Perbezaan ini berlaku baik pada sudut bahasa pertuturan mahupun tradisi tempatan, termasuklah tradisi p.engeb.umian.

Penduduk Tenganan menyemadikan jasad m.endiang mereka dengan cara yang sama seperti penganut agama Hindu yang lain, iaitu kremasi. Namun bagi penduduk Trunyan, mereka membiarkannya mer.eput begitu sahaja sekali gus melahirkan tradisi peng.ebumian yang dikenali sebagai mepasah.

Dalam tradisi ini, sebelum jasad dibawa ke tempat p.ersem.adi.an ia terlebih dahulu dibasuh dengan air hujan dan dibalut dengan kain – kecuali bahagian kepala yang sengaja didedahkan. Penyemadian juga hanya boleh dilakukan pada hari-hari tertentu, di samping memerlukan penyediaan wang yang mencukupi.

Semasa jasad dibawa ke tempat p.rsem.adian, kaum wanita dilarang ikut serta. Kononnya, jika tradisi ini tidak diikuti maka ben.cana gempa dan gunung berapi akan terjadi. Bagaimanapun, pada waktu-waktu lain mereka dibenarkan untuk mengunjungi tempat perse.ma.dian seperti biasa.

Sema Wayah, tempat pers.ema.dian yang dimaksudkan ini mempunyai 11 buah rumah atau sangkar yang diperbuat daripada buluh dan ditutup dengan daun kelapa. Di dalam rumah inilah jasad penduduk Kampung Trunyan akan ditinggalkan sehingga r.eput – tanpa dikeb.u.mikan.

Kebiasaannya, gambar m.endian.g akan di.gant.ung atau disandarkan pada batang buluh sambil barangan peribadinya pula dilonggokkan di hadapan jasad m.endi.ang.

Memandangkan bilangan rumah pe.rsem.adiannya tidak banyak, maka sejurus selepas jasad m.endian.g r.eput secukupnya (sekitar setahun), rangka yang tersisa akan dibuang serta-merta. Tulang-belulangnya pula dibersihkan dan ditaburkan secara berselarak, sambil tengkorak m.endia.ng diletakkan di belebas berhampiran (seperti di gambar utama).

Tidak semua penduduk Desa Trunyan dibenarkan untuk bers.em.adi di Sema Wayah. Tempat ini dikhususkan buat mereka yang sempat mengharungi kesemua peringkat kehidupan. Dalam erti kata lain, orang bujang mahupun andartu tidak dibenarkan untuk bers.em.adi di sini.

Hal ini termasuklah mereka yang meninggal dunia akibat sakit atau ma.ti mengejut (kemalangan atau bu.nuh diri umpamanya). Bagi keadaan sebegini, mereka akan dikeb.um.ikan (ditanam) di Sema Bantas. Terdapat juga tempat pers.ema.dian ketiga di Kampung Trunyan, dikenali sebagai Sema Nguda yang menghimpunkan kedua-dua kaedah peng.ebu.mian tersebut.

Walaupun tradisi mepasah memperlihatkan jasad m.endia.ng dibiarkan mer.eput begitu sahaja, penduduk kampung mahupun pelancong rata-ratanya tidak bermasalah dengan keadaan sedemikian – baik dari sudut pencemaran bau mahupun pencemaran pemandangan.

Bau b.usuk daripada jasad m.endia.ng kononnya tidak mengganggu kerana tempat-tempat pers.emadi.an berada hampir dengan sebatang pokok banyan tua yang dikenali sebagai Taru Menyan. Bagi masyarakat tempatan, pokok ini juga menyimpan satu legenda tersendiri yang turut terkait dengan kisah penubuhan Kampung Terunyan.

Dikisahkan, pada masa dahulu Taru Menyan mengeluarkan bau yang harum semerbak hingga boleh dihidu oleh empat orang saudara dari Keraton Surakarta. Dek kerana tergamit dengan bauan tersebut, mereka berempat pun meredah lautan dan mengunjungi Trunyan.

Sesampai sahaja di sana, saudara sulung jatuh cinta dengan semangat pokok Taru Menyan lalu mengahwininya. Kemudian, beliau menubuhkan sebuah kerajaan kecil di Trunyan dan dipuja sehingga hari ini sebagai Ratu Sakti Pancering Jagat.

Si raja yang bijaksana menyedari betapa bauan semerbak pokok Taru Menyan boleh menarik perhatian pihak luar sekali gus membahayakan kerajaannya. Oleh kerana itu, beliau melarang ma.yat rakyat jelatanya dike.bum.ikan.

Beliau sebaliknya memerintahkan supaya ia diletakkan di bawah pokok Taru Menyan dan dibiarkan mer.eput begitu sahaja. Dengan demikian, bauan semerbak Taru Menyan tidak lagi tersebar jauh dan pada masa yang sama, ia dapat menenggalami bau b.usuk ma.yat.

Tambahan, Ratu Sakti Pancering Jagat tidak sekadar dipuja sebagai pelindung Kampung Trunyan. Malahan, beliau turut dikaitkan dengan Gunung Batur sebagai lambang kekuatan alam. Dalam kalangan masyarakat tempatan, Ratu Sakti Pancering Jagat dikenali sebagai Datonta dan sebagai tanda penghormatan, mereka mendirikan sebuah tugu khusus di tempat yang hanya dapat dimasuki oleh penduduk tempatan.

TERJEMAHAN

Wu Mingren. (7 Jun 2019). The Deco-mpo-sing Bodies of Skull Island: The Unique F.unerary Custom of Trunyan. Ancient Origins.


Batu Yang Disangka Emas, Rupanya Lebih Berharga Daripada Emas

Pada tahun 2015, David Hole sedang melakukan tugas penggalian di Maryborough Regional Park berhampiran Melbourne, Australia. Ketika menggali, David menemui batu yang nadir – sangat berart, berwarna kemerah-merahan dan bertanah kekuningan.

Dia membawa pulang batu tersebut dan cuba nak pecahkan batu tersebut. Dia jangka akan menemui emas disebalik batu besar tersebut. Tambahan lagi, mineral emas sering ditemui di Maryborough.

David cuba pelbagai kaedah untuk memacahkan batu itu. Dia gunakan pengisar, gerudi, malah asid turut digunakan. Tetapi tiada satu pun yang dapat memberikan keretakan kepada batu tersebut.

David tidak dapat memecahkan batu tersebut kerana apa yang sedang cuba dipecahkan bukan emas, tetapi batu nadir meteor. David membawa batu itu ke Melbourne Museum untuk dikenalpasti.

Seorang pegawai muzium bernama Henry yang berpengalaman selama 37 tahun menyatakan bahawa, banyak-banyak batu yang ditunjukkan kepadanya, cuma dua jenis batu saja yang betul-betul batu meteor iaitu seperti gambar di bawah.

Baru-baru ini, sebuah kertas saintifik diterbitkan yang menggambarkan tentang batu meteor berumur 4.6 bilion tahun. Batu meteor ini dipanggil Maryborough kerana ditemui di kawasan tersebut.

Saiz batunya ini besar dan mempunyai berat 17 kg. Apabila batu itu dipotong kecil menggunakan gergaji berlian, didapati batu itu mempunyai peratusan besi yang tinggi.’

Begitu berharganya batu meteor ialah ia dapat memberikan kita maklumat tentang alam semesta ketika jutaan tahun yang lalu seperti umur, pembentukan dan bahan kimia sistem suria kita.

Saintis masih belum betul-betul pasti umur batu meteor tersebut. Tetapi berdasarkan pentarikhan karbon, batu itu telah berada di Bumi sekitar 100 hingga 1,000 tahun. Terdapat pemerhatian jatuhnya meteor ketika antara tahun 1889 hingga 1951.

Saintis menyatakan batu meteor Maryborough lebih nadir dan berharga daripada emas. Batu yang ditemui oleh David merupakan salah 1 daripada 17 baru yang pernah ditemui di Maryborough dan batu kedua yang terbesar ditemui.

RUJUKAN:


Nyalakan Pelita Pada Ilmu Kimia

Anda menghela nafas lalu menghembuskannya, dan sekarang anda telah menjadi peka akan tindakan tersebut. Tahniah, anda telah berjaya melakukan beberapa reaksi kimia! Ya, semudah menarik satu nafas sahaja anda telah berjaya membentuk ikatan antara oksigen dari udara dan protein hemoglobin dalam darah anda, dan tidak termasuk beberapa reaksi biokimia yang lain (Hoppe-Seyler,1866).

Ilmu kimia boleh didefinisikan sebagai cabang ilmu yang melibatkan struktur, kelakuan, komposisi dan sifat tindak balas yang berlaku antara atom, ion, unsur, atau sebatian serta hukum-hukum yang menerangkan fenomena proses yang terlibat dengan subjek subjek yang dinyatakan di atas (Noresah Baharom, 2005). Perkataan kimia itu sendiri berasal dari ilmu protokimia, alkimia. Perkataan alkimia dipinjam dari perkataan Yunani, χημία atau χημεία (Rashed, 1996) yang bermaksud “dicantumkan bersama” (Weekley, 1967). Perkataan χημία pula berasal daripada perkataan chemie atau kimi, nama purba mesir dalam bahasa mesir (Simpson & Weiner, 1989). Hal ini mungkin merujuk kepada kepakaran mesir dalam ilmu kimia.

Semua bahan yang wujud di alam ini ialah bahan kimia. Maka bahan kimia merangkumi ubat-ubatan, logam, kertas, termasuk air yang kita minum. Bahan kimia ialah unsur, campuran atau sebatian daripada unsur asas kimia. Bahan kimia juga boleh dikatakan terdiri daripada jirim, iaitu bahan yang memenuhi ruang dan mempunyai jisim. Fakta penting yang perlu diketahui mengenai jirim ialah ia terdiri dari zarah yang halus dan diskrit. Halus di sini bermaksud ia sangat kecil, mempunyai lebar beberapa pikometer. Zarah ini mungkin adalah atom, molekul atau ion.

Unsur-unsur kimia yang wujud boleh dirujuk pada jadual berkala, satu jadual yang mengklasifikasikan unsur mengikut sifat kimia secara berkala. Kalau ada rezeki kita akan bincang jadual tersebut dengan lebih panjang.

Adalah penting untuk kita faham bahawa semua bahan berpotensi untuk melalui proses kimia. Proses kimia terjadi bila berlakunya pemutusan dan pembentukan ikatan kimia antara dua bahan kimia. Sebab mengapa saya memilih tajuk “Nyalakan Pelita Pada Ilmu Kimia” untuk artikel ini metafora kepada sejarah terawal eksploitasi reaksi kimia oleh manusia.

Walaupun ilmu kimia terawal yang boleh dikesan melalui sejarah bertulis ialah pada zaman mesir purba (3000 tahun sebelum masihi); iaitu berkenaan teori Ogdoad (Griffiths, 1955) dan penghasilan senjata logam (Keller & Neil, 1980), tak dapat dinafikan pembakaran (api) ialah proses kimia terawal yang digunakan manusia, terutamanya dalam proses memasak. Berna et al. (2012) mendapati bahawa manusia telah mula menggunakan api seawal 1 juta tahun lepas.

Proses pembakaran ialah proses oksidasi pantas yang menghasilkan cahaya, haba, asap, dan pelbagai hasil tindak balas kimia seperti karbon dioksida dan air. Pembakaran juga menjadi satu proses yang penting untuk mencairkan logam, teknologi yang digunakan seawal pada zaman gangsa di Belovode, Serbia (Radivojević et al., 2010).

Bagi mereka yang percaya kepada fahaman kreasionisme dan islam, (Quran 2:31) menyatakan Allah telah mengajarkan nabi Adam a.s nama makhluk, dan pendapat ulama seperti Ibn Abbas r.a seperti yang dinyatakan dalam Qisasul Anbiya’ (Ibn Kathir & Rashad, 2003) berpendapat bahawa Allah mengajarkan nabi Adam a.s nama dan fungsi setiap makhluk yang telah diciptakan (Fīrūzābādī, Ibn Abbas & Guezzou, 2007). Oleh itu pada pendapat saya, tidak mustahil Allah telah mengajar nabi Adam a.s cara menggunakan api, maka aplikasi ilmu kimia telah berlaku sejak zaman nabi Adam a.s.

Ilmu kimia saintifik sebenarnya baru berumur  sekitar 400 tahun, di mana sebelum itu ilmu seakan ilmu kimia wujud sebagai alkimia. Alkimia ialah cabang tradisi protokimia dan falsafah yang merangkumi pendekatan mistik dalam kajian alam dan matlamatnya. Alkimia popular dengan matlamat untuk menukarkan arang/plumbum kepada emas, dan mencari ubat untuk hidup selama-lamanya. Walaupun alkimia ialah ilmu protosains, terdapat beberapa penemuan yang bernilai dijumpai oleh ahli alkimia. Ahli alkimia yang terkenal antaranya adalah Jabir Ibn Hayyan (721 – 815 masihi) yang menemukan pelbagai jenis asid (Holmyard, 1962) dan Saint Albertus Magnus (1200 – 15 November, 1280 masihi) yang dikatakan telah menemui arsenik dan perak nitrat (Szabadváry, 2014). Malah, Isaac Newton juga seorang ahli alkimia. Saya tamatkan sejarah berkenaan kimia di sini sebab kalau nak cerita penuh berkenaan sejarah ilmu kimia memang panjang, kita kena cover 400 tahun perkembangannya.

Kimia saintifik bermula pada abad ke-17, dan hingga sekarang, telah banyak penemuan dibuat oleh ahli kimia seluruh dunia. Kini, kebanyakan asas ilmu kimia telah terbina kukuh. Kesannya, kita mempunyai ilmu aplikasi bahan yang sangat maju dan penghasilan ubat-ubatan yang terbukti berkesan, malah mempunyai pemahaman yang mendalam tentang pelbagai bidang lain seperti biologi hasil pengetahuan dalam bidang kimia.

Walaupun kajian terbaru dalam bidang kimia memerlukan kelengkapan makmal yang lengkap dan canggih, oleh kerana sifat kajiannya yang spesifik, saya percaya yang kita masih boleh mendalami ilmu kimia praktikal secara amali. Saya telah menjadi “chemistry enthusiast” (saya lebih gemar gelaran enthusiast dari amatur, kerana amatur membawa stigma “one who knows just a little” dan benda ni boleh bawa masalah dalam hobi peminat kimia) selama 7 tahun, dan saya tahu banyak bahan kimia lazim yang boleh didapati dari produk kegunaan harian. Rakyat Malaysia masih boleh mendapatkan alatan dan bahan kimia gred tinggi jika tahu cara dan sumbernya. Sejujurnya peraturan Malaysia masih bertoleransi dengan pemilikan alatan makmal dan bahan kimia. Saya percaya eksplorasi kimia pada peringkat amali lebih memberi kesan dan pengajaran pada diri.

Salah satu sebab kenapa saya agak hampa bila tengok produk di pasaran adalah mereka menyatakan bahawa produk mereka “bebas bahan kimia”, sedangkan apa yang patut dinyatakan adalah “bebas bahan kimia berbahaya”. Setiap hari kita mengambil dihidrogen monoksida dalam kuantiti yang banyak. Tidak meletakkan perkataan “berbahaya” dalam frasa tersebut merubah segala-galanya. Apa maksud mereka, “bebas bahan kimia”? Adakah mereka telah menghasilkan satu bahan bukan kimia? Yang tak diperbuat daripada unsur-unsur kimia? Pada saya kenyataan produk macam ni sangat memesongkan fahaman tentang ilmu kimia. Dan memburukkan lagi keadaan, tabiat ni memberi stigma hitam pada istilah “kimia”. Saya percaya kebanyakan rakyat Malaysia akan risau dan takut bila dengar perkataan “kimia”. Maka memahami ilmu kimia pada saya adalah satu fokus penting untuk membina masyarakat yang utuh inteleknya.

Sejujurnya, sebab kenapa saya minat kimia ialah sebab saya minat magis.  Bukan magis persembahan tetapi jenis magis yang membenarkan kita buat apa sahaja yang dihajati, hasilkan sesuatu dari tiada, dominasi atas ex nihilo nihil fit dalam konteks material. Semestinya kebolehan seperti itu bukan dalam batas manusia, tetapi walaupun kita tak boleh hasilkan bongkahan emas daripada udara, namun kita boleh hasilkan tekstil daripada minyak, kertas daripada pokok, logam daripada bijih dan, bernafas, hasil kewujudan kimia.

Ingat, di mana adanya jirim dan benda, di situ ada kimia!

Rujukan:


9 Kemajuan Saintifik Terbesar Dekad Ini (10 Tahun)

1. Higgs Boson

Dikenali sebagai zarah Tuhan (infamously). dihipotesiskan wujud pada sekitar tahun 1960-an. Ditemui pada tahun 2012 dan menerima Hadiah Nobel pada tahun 2013. Zarah ini telah hampir melengkapi Model Piawaian (Standard Model) yang telah menjadi model blok ciptaan (building block model) alam ini. Sekiranya saintis menjumpai pembawa daya graviti, kita akan melengkapkan model tersebut dan menemui Theory of Everything.

2. Sintetik Hidupan

Kajian sintetik hidupan bermula dengan objektif untuk mengkaji asal-usul hidupan serta sifat-sifatnya.

Saintis telah dapat mencipta hidupan buatan (mikroorganism) pada tahun 2010. Dengan kata lain, saintis telah mencipta kehidupan bernyawa buatan daripada komponen hidup dan tak hidup. Mungkin pada suatu hari nanti, saintis mampu mencipta haiwan atau manusia buatan yang bernyawa seperti dalam fiksyen.

3. CRISPR

CRISPR ialah teknologi untuk mengubah gen dan DNA yang bertujuan untuk menjadikan kita kebal daripada sebarang penyakit. Juga menjadikan kita dapat beradaptasi dengan pelbagai persekitaran. Pada tahun 2018, pengubahan DNA telah dilakukan ke atas pasangan bayi kembar, dan hal itu menimbulkan kontroversi berkenaan etika.

Penggunaan CRISPR secara meluas di masa depan mungkin akan melahirkan manusia mutan seperti X-men dan seperti apa yang dijangka oleh Harari dalam Homo Deus (Manusia Dewa).

4. Gelombang kegravitian

Gelombang ini ditemui pada tahun 2016, seterusnya membuktikan bahawa teori kenisbian (relativity) umum Einstein adalah benar. Ruang-masa merupakan satu fabrik entiti dan jisim jasad mempengaruhinya. Penemuan ini menerima Hadiah Nobel pada tahun 2017. Salah seorang penerimanya, Kip Thorne telah menjadi konsultan dalam filem ikonik Christopher Nolan, Interstellar.

Sekiranya berlaku getaran ruang masa yang kuat di sekeliling kita, tubuh badan kita akan “distort” dan jadi seperti maggie.

5. Imej lohong hitam

Buat pertama kalinya kita dapat mencerap lohong hitam, seterusnya membuktikan kewujudan lohong hitam pertama dunia.

6. AlphaZero

AlphaGo telah menjadi puncak (pinnacle) terkini kepintaran (intelligence) A.I. apabila telah menewaskan Lee Sedol (kedudukan no.2 antarabangsa dalam permainan Go) pada tahun 2016.

Penerusnya, Alpha Zero telah menjadi A.I. terbaik kerana mampu menguasai permainan dan menjadi pemain catur dan Go terbaik dunia dengan belajar sendiri dalam tempoh yang singkat. Alpha Zero mengetahui apa yang tidak diketahui oleh manusia. A.I. ini belajar sendiri tanpa disumbat data-data permainan sebelum ini.

7. Komputer kuantum

Google dan IBM telah mencipta komputer kuantum pada tahun 2019 yang mampu melakukan tugasan yang beribu kali lebih pantas berbanding mana-mana superkomputer di muka Bumi.

Pembangunan komputer kuantum akan mempercepatkan lagi penyelidikan manusia seterusnya melajukan lagi pembagunan teknologi.

8. Memanipulasi Ingatan

Saintis telah dapat memanipulasi ingatan tikus dengan membuang atau menambah apa-apa bentuk memori yang tidak pernah dialaminya. Hal ini telah menghangatkan kajian untuk memanipulasi ingatan manusia, bertujuan untuk membantu mereka yang mengalami trauma dan PTSD.

9. Proxima Centauri

Lebih 10 tahun yang lalu, kita telah menemui 400+ planet di luar sistem suria. Kini, kita telah menemui sekitar 4000+ planet. Paling signifikan ialah Proxima Centauri B yang berada di kedudukan untuk berhabitata dan berada hanya 4.2 tahun cahaya dari Bumi. Penemuan eksoplanet (planet di luar sistem suria) telah mendapat Hadiah Nobel pada tahun 2019.


Jang Geum: Doktor Wanita Pertama Dinasti Joseon

Namanya telah disebutkan sebanyak 10 kali di dalam Annals of the Joseon Dynasty. Malah, namanya turut tercatat di dalam Yi Dynasty Medical Officer’s Journal. Namun, nama sebenar figura ini hanyalah Jang Geum, dan bukanlah Dae Jang Geum seperti yang dicatatkan. Gelaran Dae yang dipakai pada hujung namanya membawa maksud ‘Yang Agung’ (The Great) yang mana figura ini merupakan doktor wanita pertama yang berkhidmat untuk Raja Dinasti Joseon pada sekitar awal abad ke-16. Artikel ini membawa anda untuk mengenali siapakah Dae Jang Geum dan sumbangan beliau dalam bidang perubatan Dinasti Joseon.

Sejarah awal

Tiada siapa yang mengetahui akan asal usul sebenar Jang Geum ini. Malah, ada sesetengah ahli sejarah masih memperdebatkan akan kewujudan sebenar wanita bernama Jang Geum ini. Ada yang menyatakannya benar-benar wujud, tetapi ada juga yang menolak kewujudannya. Namun, disebabkan namanya telah berkali-kali dicatatkan di dalam rekod Annals of the Joseon Dynasty, maka, ahli sejarah berpendapat bahawa wanita ini sebenarnya merupakan salah seorang daripada ahli perubatan istana yang lebih menonjol berbanding ahli perubatan wanita yang lain.

Jang Geum dikatakan lahir pada sekitar abad
ke-15 Masehi dan meninggal dunia pada sekitar abad ke-16 Masehi. Peranan yang
dimainkan oleh Jang Geum ini sebenarnya adalah sebagai uinyeo (의 녀), iaitu istilah yang digunakan dalam Dinasti Joseon bagi menggambarkan wanita
yang telah dilatih untuk menjadi ahli perubatan profesional, sebagai jururawat
atau doktor.

Jawatan ini diwujudkan kerana peraturan ketat
dalam ajaran Confucian yang melarang lelaki dan perempuan untuk membantu
merawat mereka yang berlainan jantina. Ia adalah suatu taboo dalam kalangan masyarakat
pada waktu itu, jika seorang ahli perubatan lelaki merawat perempuan dan
begitulah sebaliknya. Berkaitan dengan jawatan uinyeo ini, terdapat beberapa peringkat di mana
wanita uinyeo ini dikelaskan, bergantung kepada kemahiran yang mereka
miliki sewaktu latihan.

Pembentukan jawatan uinyeo

Pembentukan
jawatan uinyeo ini sebenarnya adalah idea daripada seorang pegawai
kerajaan bernama Heo Do, yang mengetuai sebuah pusat kesihatan bagi rakyat
bawahan, iaitu Jesaengwon. Pada tahun 1406, beliau telah mencadangkan kepada
Raja Taejong bahawa beberapa perempuan muda yang bijak boleh diberikan latihan
sebagai ahli perubatan yang khusus untuk merawat pesakit perempuan.

Pada waktu itu,
sistem kasta Joseon terbahagi kepada beberapa peringkat masyarakat. Selain
daripada golongan diraja dan kerabatnya, terdapat juga yangban, iaitu golongan
terhormat (elit), chungin yang terdiri daripada pedagang, peniaga,
penterjemah, sangmin atau rakyat biasa yang membayar cukai (petani,
nelayan, buruh) dan chonmin, iaitu kelas paling bawah dalam kasta Joseon
yang terdiri daripada hamba, banduan, bomoh dan penghibur. Oleh kerana sistem
kasta serta ajaran Confucian yang ketat di Joseon, maka para gadis yang berada
dalam kelas chonmin yang biasanya dihantar ke istana untuk menjalani
latihan dan ditempatkan di bahagian-bahagian tertentu di istana mengikut
kemahiran masing-masing.

Tugas pusat Jesaengwon ini adalah untuk memilih gadis-gadis yang layak untuk menjalani latihan bagi pengajaran akupunktur dan moxibustion (terapi rawatan menggunakan moxa daripada mugwort kering). Hanya pada tahun ke-16 pemerintahan Raja Sejong, bayaran gaji untuk para uinyeo ini telah dinaikkan dengan memasukkan pemberian beras sebanyak dua kali setahun. Pada tahun 1498, sewaktu pemerintahan Raja Seongjong, sistem uinyeo ini telah dibahagikan kepada tiga kelas berdasarkan kepada gred pendidikan, iaitu “naeuinyeo” (uinyeo bahagian dalaman), “ganbyeong uinyeo” (uinyeo perbidanan) dan “chohak uinyeo” (uinyeo yang baru bermula).

Bagi menarik lebih
ramai gadis daripada kasta chonmin untuk menyertai
latihan ini, jawatan uinyeo ini telah dibahagikan kepada dua sahaja, sewaktu
pemerintahan Raja Yeongjo, sehinggalah berakhirnya Dinasti Joseon pada tahun 1910.
Naegukyeoui merupakan ahli perubatan wanita yang bekerja di Naeuiwon
di dalam istana, manakala hyeminseo yeoui pula bekerja di Hyeminseo,
iaitu klinik kesihatan yang dibiayai oleh pihak kerajaan. Latihan yang mereka
jalani sangat intensif dan menyeluruh, dan waktu bekerja juga agak panjang,
antara lapan hingga 24 jam sehari.

Sebenarnya,
insentif dan fadah paling besar yang diperoleh oleh para gadis chonmin yang menjadi uinyeo
ini adalah menaikkan status kelas sosial mereka. Mereka yang bertuah akan
berpeluang untuk merawat ahli keluarga kepada golongan elit dan terhormat. Dan,
untuk menghargai jasa yang diberikan dalam merawat ahli keluarga ini, mereka
akan diberi kenaikan dalam kelas sosial menjadi rakyat biasa (sangmin).

Pada zaman
pemerintahan Raja Seongjong, para uinyeo ini dibenarkan untuk menghadiri majlis
keramaian di istana. Namun, sewaktu pemerintahan raja seterusnya, iaitu
Yeonsangun, baginda telah mengeksploitasi kelebihan yang dimiliki oleh uinyeo
untuk melawat rumah golongan elit dengan menggunakan mereka sebagai perisik,
dan menghantar mereka ke majlis-majlis perkahwinan golongan elit ini bagi
menyiasat sama ada golongan kaya ini mengumpul harta melalui hadiah
perkahwinan. Malah, mereka juga diarahkan untuk mempelajari muzik dan membuat
persembahan bersama gisaeng bagi menghiburkan tetamu dari luar.

Para uinyeo ini
diberikan elaun dan gaji yang tetap, termasuklah pemberian beras sebanyak dua
kali setahun. Mereka telah membantu ramai wanita dari pelbagai kelas sosial
dalam merawati penyakit dan menyembuhkan mereka. Jang Geum adalah contoh
terbaik seorang uinyeo yang memiliki kemahiran dan kebolehan yang tersendiri.
Jang Geum bermula dengan latihan sebagai seorang pembantu tukang masak di
dapur, dan akhirnya menjadi ahli perubatan wanita diraja yang pertama. Malah,
gelaran ‘Dae’ yang diberikan untuknya cukup layak bagi menggambarkan
kebijaksanaan dan kecekapannya dalam merawati penyakit raja.

Jang Geum di dalam
Annals of the Joseon Dynasty

Nama Jang Geum ini telah disebut dan
dicatatkan dalam rekod Annals of the Joseon Dynasty sebagai antara ahli
perubatan dan doktor yang membantu merawat penyakit Raja dan Permaisuri sewaktu
di istana. Catatan ini adalah sewaktu pemerintahan Raja Jungjong yang mana
sebelum Jang Geum, tiada lagi wanita uinyeo yang lain pernah merawat Raja dan Permaisuri
secara peribadi.

Di dalam rekod Annals of the Joseon
Dynasty, catatan berkaitan Jang Geum ini telah dilakukan mengikut kronologi
tarikh di mana berlakunya titah diraja serta peristiwa yang berkaitan
dengannya. Catatan rekod Annals of the Joseon Dynasty berkaitan dengan
Jang Geum (yang turut disebutkan sebagai uinyeo) ini adalah:

Catatan-catatan yang tertera di dalam Annals
of the Joseon Dynasty ini menunjukkan bahawa Raja Jungjong mengakui akan
kebijaksanaan serta kecekapan Jang Geum sebagai satu-satunya ahli perubatan
wanita yang merawat baginda bersama ahli perubatan yang lain. Sementara itu, di
dalam catatan Yi Dynasty Medical Officer’s Journal pula, Jang Geum
digambarkan sebagai seorang ahli perubatan wanita yang sangat dipercayai oleh
Raja Jungjong. Malah, baginda juga mempercayai kaedah rawatan oleh Jang Geum
yang menggunakan pemilihan makanan tertentu bagi merawat penyakit.

Kesimpulan

Meskipun kehadiran
figura bernama Jang Geum ini masih lagi diragui oleh sesetengah ahli sejarah,
namun tiada siapa dapat menolak bahawa namanya memang tercatat di dalam rekod Annals
of the Joseon Dynasty. Jang Geum adalah simbol
seorang wanita yang berdedikasi dan mampu mencapai sehingga tahap ‘Dae’ (Yang
Hebat)  hasil usaha serta kesetiaannya
terhadap Raja dan Permaisuri.

RUJUKAN

Anonymous. (2010). The
“ Real ” Jang Geum. Retrieved October 14, 2019, from https://thekoreanway.wordpress.com/2010/0
4/22/the-real-jang-geum/

Anonymous. (2018).
Jang Geum: Mentions in Annals of the Joseon Dynasty. Retrieved October 13,
2019, from https://alchetron.com/Jang-geum

Lee, N. H. (2015). The
medical licensing examination (uigwa) and the world of the physician officers
(uigwan) in Korea’s Joseon Dynasty. Journal of Educational Evaluation for
Health Professions, 12(16), 1–5.

Racoma, B. (2013).
Uinyeo, Female Physician in Korea’s Joseon Dynasty. Retrieved October 14, 2019,
from https://www.daytranslations.com/blog/uinye o-korean-physician/


Utimutiraja: Pengkianat Terbesar Dalam Sejarah Melayu

Utimutiraja adalah satu watak yang disebut sebagai saudagar Jawa di Melaka yang kaya dan banyak pengaruh. Semasa Portugis menyerang Melaka, dia antara orang yang pertama tunduk kepada Alfonso de Albuqueque. Dia dijadikan ketua masyarakat Muslim di Melaka.

Namun, dia akhirnya dipancung oleh Alfonso kerana didapati memberikan bantuan kepada Sultan Melaka untuk menyekat kemaraan Portugis. Watak ini tidak disebut dalam Sulalatus Salatin tetapi disebut dengan panjang lebar dalam catatan Portugis sebagai watak utama yang mengundang kejatuhan kota Melaka yang masyhur itu.

Utimutiraja atau Sri Utama Raja dikatakan sebagai orang yang sangat kaya dan sangat berpengaruh. Dia disebut sebagai “Utimutiraja, the richest and most influential man in the town”. Dia mempunyai enam ribu orang suruhan yang terdiri daripada orang Jawa termasuk yang dimiliki oleh anak dan menantunya. Sumber lain menyatakan dia mempunyai tidak kurang sepuluh ribu orang suruhan yang boleh dikerahnya pada bila-bila masa.

Dia juga menguasai beberapa kawasan atau wilayah di sekitar Melaka. Orang-orang dari Tuban, Japara, Sunda dan Palembang adalah dibawah kuasa Utimutiraja. Dia juga mempunyai wang yang sangat banyak dan menguasai perdagangan di Melaka. Sumber Portugis mendakwa Utimutiraja adalah orang kedua terkaya selepas Sultan Melaka.

Semasa mula-mula Portugis menjejakkan kaki ke Melaka pada 1509, Utimutiraja telah membuat fitnah bahawa wujudnya perselisihan faham antara Portugis dan pembesar Melaka. Pelayar Portugis bernama Lopez de Sequeira telah dihasut oleh Utimutiraja bahawa Sultan Melaka akan membunuh dirinya. Ini antara punca mengapa terjadinya krisis antara pedagang Portugis dengan kerajaan Melaka.

Kemudian ketika Melaka diserang pada 1511, Utimutiraja telah merasuah Alfonso de Albuqueque dengan memberi hadiah kayu wangi dengan syarat penjajah itu memberi perlindungan kepada keluarga dan orang-orangnya. Dia dikatakan berjanji kepada Alfonso untuk berkhidmat dengan Raja Portugal dengan sebaik mungkin. Dia memberi alasan hanya mahukan keamanan dan menjalinkan hubungan erat dengan Alfonso. Dia telah memberi hadiah beberapa kali kepada Alfonso.

Alfonso bersetuju dengan tawaran persahabatan itu kerana beralasan mahu mengurangkan jumlah musuh. Persetujuan dicapai apabila Utimutiraja berjanji tidak akan membantu Sultan Melaka dalam apa sahaja permintaan baginda. Namun selepas tiga hari persetujuan itu, Alfonso mendengar berita bahawa Utimutiraja telah membantu Sultan Melaka dalam membekalkan pekerja untuk membuat kubu dan membantu musuhnya menentang Alfonso.

Namun, isu tersebut dijawab oleh Utimutiraja. Bahawa dia menghulurkan sedikit sahaja bantuan kepada Sultan Melaka. Dia melakukan itu untuk mengelirukan Sultan. Jika dia tidak melakukan hal tersebut, maka dia tidak akan boleh terus tinggal di kota Melaka. Mendengar alasan itu, Alfonso masih memberi perlindungan kepada Utimutiraja dan orang-orangnya.

Utimutiraja telah diamanahkan oleh Sultan Melaka untuk menjaga suatu kawasan yang bernama Upih untuk menghadapi ancaman serangan Portugis. Namun, dia dan orang-orangnya enggan berperang. Sultan Melaka berasa amat kesal sehingga baginda terpaksa membayar upah kepada mereka untuk menentang Portugis. Bagaimana pun, askar-askar upahan itu tidak bersungguh-sungguh untuk melawan Portugis kerana dihalang oleh Utimutiraja.

Disebalik persetujuan Alfonso untuk memberi perlindungan kepada Utimutiraja. Alfonso mempunyai muslihat lain. Ini kerana dia tahu bahawa Utimutiraja mempunyai orang-orang yang ramai. Yang berkemungkinan akan menambah lagi kekuatan pertahanan Melaka.

Maka dia mempergunakan Utimutiraja untuk menjejaskan sokongannya kepada Sultan Melaka. Inilah muslihat Alfonso yang berjaya memperdayakan Utimutiraja. Pada ketika perang sedang berlangsung, Alfonso memberikan surat laluan atau “surat pas” kepada Utimutiraja berserta isteri, anak-anak dan orang-orangnya untuk mendapat suaka politik dari Portugis.

Utimutiraja telah melihat kemusnahan kota Melaka dengan harapan dia akan mendapat kedudukan dalam pemerintahan Portugis nanti. Namun, Alfonso telah mengungkit kesalahan anak serta menantu Utimutiraja yang telah membantu Sultan Melaka menentang Portugis. Tanpa belas ihsan, pada 27 Disember 1511, Alfonso telah memenggal leher Utimutiraja bersama-sama ahli keluarganya yang lain.

RUJUKAN


Kesultanan Perak Dan Adat Tabal Jin

Mungkin dalam kalangan kita sudah banyak tahu mengenai adat istiadat tabal jin dalam Kesultanan Perak. Adat istiadat tersebut masih diamalkan sehingga kini dengan beberapa pengubahsuaian telah dilakukan agar tidak bertentangan dengan ajaran Islam sebagaimana yang telah dijelaskan oleh Mufti Perak.

Hal ini bermakna, istiadat ini telah ditapis dengan sebaiknya dan hanya adat-adat yang tidak bertentangan dengan Islam sahaja yang masih diamalkan. Jadi, kita tidak perlu raguragu atau memfitnah kerabat Diraja Perak dengan tuduhan yang tidak berasas. Kesultanan Perak ini sangat unik kerana sultan mereka dipercayai mempunyai pendamping dalam kalangan jin Islam.

Selain itu, Perak boleh dikatakan satu-satunya negeri yang mempunyai Pawang Diraja yang antara tugasnya ialah untuk menjaga jin kerajaan Perak. Benar atau tidak kenyataan ini tidaklah dapat dipastikan tetapi itulah apa yang rakyat Malaysia percaya.

Sejak Sultan Muzaffar Syah ingin ditabalkan di Perak, sudah ada jin yang datang menggangu pelayaran baginda semasa menuju ke tanah besar Perak. Kesultanan Perak bermula apabila Tun Saban dan Nakhoda Kasim telah pergi ke Kampar untuk mengadap Sultan Mahmud Shah Melaka dengan tujuan untuk meminta salah seorang putera baginda agar dirajakan di Negeri Perak.

Permintaan mereka itu telah diperkenankan oleh Sultan Mahmud Shah dan baginda telah mengarahkan puteranya, Raja Muzaffar berangkat ke Perak bersama dengan alat kebesaran kerajaan Melaka. Pelayaran mereka pada awalnya berjalan sangat lancar sehinggalah kapal mereka tiba di satu kawasan yang bernama Beting Beras Basah. Ia dikatakan bahawa dengan tiba-tiba angin yang kuat telah melanda mereka dan kapal Raja Muzaffar itu pula tidak boleh bergerak.

Pelbagai usaha telah dilakukan oleh mereka untuk menggerakkan kapal tersebut, namun gagal. Raja Muzaffar akhirnya sedar bahawa apa yang berlaku itu mungkin merupakan perbuatan jin, lalu baginda telah berseru: “Selilit tanah Minangkabau, Selengkung Pulau Perca, Dilengkung ular saktimuna, Sebenarnya aku keturunan raja, Jauhkan segala malapetaka, Perpisahan aku di Selat Melaka, Jika Sah Beta Raja berdaulat, Lepaslah sekalian malapetaka.”

Menurut hikayat, selepas baginda selesai membaca mentera itu, tiba-tiba muncul seekor jin setinggi awan berkata kepada baginda, “Sekiranya tuanku hendak bersemayam dan memerintah Negeri Perak, hendaklah tuanku buangkan mahkota tuanku ke laut.”

Baginda mengikuti nasihat jin tersebut dan membuang mahkota kerajaan ke laut. Laut yang bergelora sebelum ini akhirnya menjadi tenang. Kapal baginda pun sudah boleh berlayar seperti biasa. Rombongan tersebut mudik ke Beting Beras Basah dan disitulah baginda ditabalkan sebagai Sultan Perak yang pertama.

Tempat baginda bersemayam pula dikenali sebagai Tanah Abang. Sejak daripada itu, ia menjadi semacam adat bagi setiap Sultan Perak untuk datang ke Beting Beras Basah untuk melengkapkan Istiadat Tabal Pusaka serta bersiram tabal yang akan disempurnakan oleh Pawang Diraja. Pawang Diraja ini bukan hanya terdiri daripada bomoh-bomoh dalam kalangan rakyat, tetapi ada juga Pawang Diraja yang terdiri daripada kerabat diraja. Antaranya ialah Raja Ahmad yang merupakan putera kedua Sultan Abdul Malek Shah. Beliau merupakan Pawang Diraja yang sangat masyhur serta sangat arif tentang benda-benda ghaib dan makhluk halus.

Dengan kebolehan yang dimilikinya itu, kekandanya Sultan Abdullah Muazzam Shah, Sultan Perak telah memerintahkannya untuk menjaga jin kerajaan negeri Perak. Menurut Jahid Sidek sebagaimana yang ditulis dalam bukunya Berpawang dan Bersahabat dengan Jin, jin kerajaan dikatakan berada di Pulau Pangkor manakala jin kerajaan Perak pula berada di Beting Beras Basah.

Semasa Raja Lumu datang ke Perak untuk ditabalkan sebagai Sultan Selangor yang pertama, Sultan Perak iaitu Sultan Muhammad Syah telah membawa baginda ke Pulau Pangkor untuk upacara mandi balai kerana dipercayai tempat tinggal jin kerajaan. Bermulanya dari kisah Raja Muzafar di Beting Beras Basah itu juga, upacara tabal jin telah dilakukan oleh istana Perak secara turun-temurun. Kini, Istiadat Tabal Jin itu sudah ditukar nama kepada Istiadat Tabal Pusaka.

Isitiadat ini akan dilakukan pada waktu malam di Balairong Seri dan Panca Persada90 dengan disaksikan oleh kerabat raja yang terdekat serta pembesar-pembesar dan pemimpin Perak. Pada zaman dahulu, sebelum bermulanya upacara ini, pawang diraja akan memuja perkakas kerajaan selama tujuh hari tujuh malam.

Pada malam terakhir pula iaitu merupakan bangunan empat per segi tirus meninggi ke atas seumpama piramid di mana akan diletakkan dua buah kerusi khas untuk istiadat bersiram diraja sebelum ditabalkan menjadi raja dalam siri perayaan istiadat tabal raja. Pada zaman dahulu, Panca Persada ini dibina di kawasan tengah Sungai Perak, namun kini ia hanya dibina di perkarangan istana Iskandariah.

Malam kemuncak upacara, Sultan dan Permaisuri akan bersemayam di Panca Persada dan nobat akan dimainkan. Kini upacara ini hanya dilakukan selama tiga hari sahaja. Selepas selesai upacara, baginda dan permaisuri akan turun dari istana dan akan mengelilingi Panca Persada sebanyak kali.

Selepas selesai mengelilingi Panca Persada sebanyak tujuh kali, Sultan dan Permaisuri akan naik ke Panca Persada dan akan disiramkan. Selepas selesai, mereka berdua akan kembali ke istana untuk menyalin pakaian dan kemudiannya akan bergerak ke Balairong Seri untuk bersemayam di singgahsana dengan iringan nobat. Sebagaimana yang disebutkan sebelum ini, semua yang dilakukan ini tidak lebih daripada adat istiadat semata-mata dan langsung tiada kaitan dengan jin mahupun jembalang.

Anda sebenarnya sedang membaca salah satu daripada bab istimewa dalam buku terbaru kami, KISAH KLASIK TAMADUN MELAYU. Kalau berminat, boleh buat pembelian di: http://bit.ly/KisahKlasikShopee


Artifak Yang Ditemui Dedah Rahsia Terbaru Mumia Mesir Purba

Baru-baru ini, sekumpulan pengkaji Mesir Purba menemui sejumlah besar bahan pemumiaan di sebuah nekropolis di Abusir, selatan Kaherah, Penemuan ini mengejutkan komuniti pengkaji Mesir Purba kerana ia merupakan koleksi terbesar bahan pemumiaan yang ditemui setakat ini.

Kebanyakan artifak ini termasuklah 370 buah bekas seramik besar. Pengkaji Mesir Purba dari Institut Mesir Purba Republik Czech, Universiti Charles di Prague percaya artifak-artifak ini berusia sekurang-kurangnya 2,500 tahun. Kesemua artifak ini dijumpai dalam lubang-lubang makam nekropolis berhampiran Piramid Djoser – Firaun pertama Dinasti Ketiga Kerajaan Lama Mesir Purba.

Disebabkan tempoh yang dinyatakan, ini membantu mereka mengenalpasti bila bekas-bekas seramik besar ini ditanam dalam lubang. Timbalan ketua misi arkeologi Mohamed Megahed percaya ia ditanam sekitar Dinasti Ke-26 atau abad keenam Masihi. Pada ketika itu, pintu sempadan Mesir dibuka oleh para Firaun untuk aktiviti perdagangan dan pembukaan petempatan.

Abusir sudah menjadi tumpuan pengkaji arkeologi dan Mesir Purba sejak tahun 60-an lagi. Pasukan pengkaji percaya makam-makam yang ditemui bersama bahan-bahan proses pemumiaan ini milik bangsawan dan pegawai tinggi kerajaan Mesir Purba ketika itu.

Beberapa makam berhampiran telah dikenalpasti pemiliknya. Antara yang dimakamkan di situ ialah laksamana dan doktor Udjahorresnet dan jeneral Menekhibnekau. Kedua-duanya dikatakan hidup semasa era Dinasti Ke-26 Mesir Purba iaitu sekitar 664 hingga 525 SM.

Antara bahan yang dijumpai ialah minyak, resin, timbunan abu (berkemungkinan api digunakan untuk menerangi kawasan makam semasa proses pemumiaan dijalankan) dan natron. Menurut salah seorang penyelidik Jiri Janak, natron digunakan untuk mengeringkan mayat sebelum proses pemumiaan dilakukan.

Selain itu, mereka turut menemui empat bekas simpanan yang diperbuat daripada batu kapur. Kebiasaannya, bekas ini digunakan untuk menyimpan organ dalaman mayat selepas ia dikeluarkan daripada mayat. Walaupun tiada apa yang terkandung dalam bekas-bekas berkenaan, terdapat nama-nama yang tertera pada setiap bekas. Tambah Janak, ini sedikit sebanyak membantu pengkaji mengenalpasti identiti pemilik makam di situ.

Tambah pasukan penyelidik lagi, masih banyak bekas yang belum dibuka. Ini membuka banyak peluang untuk kajian dan analisis. Sementara proses saintifik untuk artifak berjalan di makmal, kerja-kerja ekskavasi sekitar Abusir diteruskan sehingga akhir tahun ini. Setakat ini, hanya 10% daripada seluruh kawasan nekropolis Abusir yang berjaya diekskavasi.

RUJUKAN

Kindy, D. (2022, 2 Mac). These Ancient Egyptian Artifacts Reveal New Details on the Mummification Process. Smithsonian Magazine.

Nota kaki

Natron – mineral monoklinik berwarna putih, kelabu atau kuning, mudah larut dalam air dan terdapat sisa jika dirasa amat masin.

Sumber gambar: Petr Kosarek/Universiti Charles


Mengapa Korea Utara Dan Selatan Masih Berpecah?

Sesiapa yang menonton Sukan Olimpik Musim Sejuk 2018 yang dianjurkan di Pyeongchang, Korea Selatan pasti akan terkejut melihat Korea Selatan dan jirannya, Korea Utara berarak di bawah satu panji semasa upacara perasmian. Dan sempena temasya ini juga, kedua-dua negara bersetuju bertanding dalam sukan hoki ais dalam satu pasukan sama atas nama keamanan. Namun hakikatnya, kedua-dua negara ini sudah terbahagi sejak 70 tahun lepas gara-gara dua pelaku Perang Dingin: Amerika Syarikat dan Rusia.

Sejak berabad lamanya, Semenanjung Korea bersatu dan diperintah oleh kerajaan-kerajaan dinasti melangkaui generasi. Namun semua itu berubah apabila Jepun menjajah semenanjung tersebut selepas berjaya menang dalam Perang Rusia-Jepun pada tahun 1905 dan secara rasmi diilhak sebagai sebahagian daripada jajahan baru Jepun pada tahun 1910. Penjajahan Jepun ini berterusan sehinggalah berakhirnya Perang Dunia Kedua (WWII). Dan menurut Profesor Emeritus Michael Robinson dari Bahagian Kajian dan Sejarah Asia Timur, Universiti Indiana, tempoh ini yang menjadi benih permulaan kepada pemisahan dua negara.

Pada Ogos 1945, dua negara sekutu WWII iaitu Amerika Syarikat dan Kesatuan Soviet membahagikan kawalan ke atas Semenanjung Korea. Untuk tiga tahun berikutnya (1945-1948), kedua-dua negara meletakkan kerajaan masing-masing mengikut kehendak mereka. Di sebelah utara, Soviet dan proksi-proksinya mewujudkan rejim komunis sementara di sebelah selatan, sebuah kerajaan tentera yang disokong Amerika dibentuk. Reaksi pada kedua-duanya berbeza-beza. Rejim komunis di sebelah utara mendapat sokongan golongan pekerja dan petani. Di sebelah selatan pula, golongan kelas pertengahan yang menolak rejim komunis berhijrah ke selatan mempunyai pendirian anti-komunis dan berhaluan kanan menurut Robinson.

Objektif awal pembahagian tersebut ialah selepas membantu kedua-dua negara membentuk kerajaan sendiri, Amerika Syarikat dan Rusia seharusnya meninggalkan Semenanjung Korea dan membiarkan rakyat di semenanjung tersebut menentukan masa hadapan mereka. Menurut Robinson, itu tidak berlaku kerana pada ketika itu, Perang Dingin sudah bermula dan sebarang cubaan untuk mencari jalan tengah untuk menyatukan kedua-dua negara juga gagal menncapai kesepakatan berikutan campur tangan Kremlin dan Uncle Sam. Ini berlaku kerana kedua-duanya mempunyai kepentingan berbeza berkenaan Semenanjung Korea.

Pada tahun 1948, Amerika mahu satu referendum Pertubuhan Bangsa-Bangsa Bersatu (PBB) diadakan di Semenanjung Korea bagi memberi peluang rakyat di situ menentukan masa hadapan semenanjung tersebut. Selepas Pyongyang enggan mengambil bahagian, Seoul membentuk kerajaannya sendiri diketuai seorang pemimpin anti-komunis bernama Syngman Rhee. Pyongyang bertindak balas dengan membentuk Republik Demokratik Rakyat Korea (DPRK) dan melantik Kim Il-Sung sebagai presiden pertama mereka. Perang Korea (1950-1953) juga gagal memecah kebuntuan siapa sebenarnya yang berhak mewakili semenanjung tersebut. Namun satu perkara pasti bagi Korea Utara, konflik yang mengorbankan 2.5 juta orang ini menyaksikan Amerika Syarikat dianggap sebagai musuh bagi negara tersebut. Ini berikutan tindakan kuasa besar tersebut kampung-kampung dan bandar-bandar di bahagian utara semenanjung itu.

Konflik yang berakhir dengan gencatan senjata 1953 ini menyaksikan kedua-dua negara semakin terbahagi dengan satu zon bebas tentera sepanjang Garisan 38. Tidak seperti apa yang berlaku di Jerman, di semenanjung tersebut, pergerakan antara kedua-dua negara amat sedikit sejak tahun 1953 dan dianggap tertutup menurut Robinson. Maka atas sebab itu, kedua-dua negara memilih haluan berbeza dan menambah lagi jurang perbezaan antara mereka. Hasil hubungan kuat dengan negara-negara Barat terutama Amerika Syarikat, Korea Selatan muncul sebagai antara negara maju di rantau Asia Timur dan memberi pengaruh kuat di seluruh dunia terutama dari segi hiburan.

Tetapi bagi Korea Utara pula, mereka masih mengamalkan dasar pemencilan di mana ekonominya masih tidak membangun lebih-lebih lagi selepas kejatuhan Tirai Besi pada tahun 1990-an. Selain itu,  negara tersebut dianggap negara polis di mana ia dikawal oleh keluarga Kim selepas tiga generasi dengan tampuk pemerintahan kini dipegang oleh Kim Jong-un. Bagi menambah pening kepala Korea Selatan dan sekutunya, Jong-un turut meneruskan program nuklear walaupun dibantah ramai pihak.

Tindakan beliau mencetuskan ketegangan di Semenanjung Korea dan keresahan di sebelah Amerika, lebih-lebih lagi selepas tampuk pemerintahan diambil alih oleh Donald Trump. Dan Trump tidak segan-silu melancarkan perang mulut dengan rakan sejawatnya dari sebelah utara itu berkenaan siapa yang mempunyai butang nuklear yang lebih besar. Peristiwa ini pernah dianalisis oleh salah seorang rakan penulis The Patriots, Ayman Rashdan Wong tak lama dahulu.

Isu penyatuan dua Korea ini ada graf naik dan turunnya. Bagi sesetengah pemimpin seperti Kim Dae-jung dan presiden sekarang, Moon Jae-in, mereka cuba mengamalkan dasar berbaik-baik dengan harapan ia membuka ruang kepada penyatuan dua negara. Namun perbezaan kedua-dua negara terus menjadi jurang kepada penyatuan. Tatkala Korea Selatan sibuk menyambut kehadiran atlet-atlet dari pelbagai negara sempena Sukan Olimpik Musim Sejuk 2018, Pyongyang pula sibuk menganjurkan perarakan tentera di Dataran Kim Il-sung dengan empat peluru berpandu baru Korea Utara, Hwasong-15 dibawa terbang melintasi perarakan tersebut.

Dalam perarakan yang sama, Jong-un berucap kepada warga Korea Utara berkenaan imperialisasi dan mengapa ia menjadi ancaman kepada mereka. Perarakan diadakan sempena memperingati peristiwa Il-sung menubuhkan Tentera Rakyat Korea (KPA) pada tahun 1948. Ironinya, itulah juga tahun di mana kedua-dua negara itu terpisah dan ia masih berlaku sehingga ke hari ini.

SUMBER

Pruitt, Sarah. (2018). History.com. Why Are North and South Korea Divided? http://www.history.com/news/north-south-korea-divided-reasons-facts


Tindakan Yang Bagaimana Yang Dikategorikan Sebagai Terrorist?

Ramai tertanya-tanya kenapa “mass shooter” bernama Stephen Paddock yang meragut nyawa 59 orang di Las Vegas semalam tak dikategorikan sebagai “terrorist”.

Tidak dinafikan media Barat ni mengamalkan “double standard”. Sekiranya pembunuh tu Muslim, laju je nak dikaitkan dengan Islam. Tapi kalau pembunuh tu berkulit putih, tak ada pulak nak dikaitkan dengan keturunan atau agamanya.

Tapi nak mengkategorikan mass shooter sebagai “terrorist” pun tak tepat sebenarnya. Kalau semua jenayah membunuh orang awam dikategorikan sebagai “act of terrorism”, naye polis nanti semua kena jadi “special anti-terrorist force”.

Perkara yang membezakan “terrorist” dan “criminal” (penjenayah) ialah MOTIF POLITIK.

Perkataan “terrorism” berasal daripada peristiwa “Reign of Terror” (La Terreur) semasa Revolusi Perancis (1789-1799). Dari September 1793 hingga Julai 1794, Jacobin Club di bawah Maximilien Robespierre memegang kuasa setelah mengusirkan Girondist Club.

Untuk mencantas musuhnya daripada kalangan Girondist, Robespierre mengarahkan hukuman bunuh tanpa bicara terhadap mereka yang disyaki “mengkhianati revolusi”. Hukuman pancung dibuat secara terbuka di Place de la Concorde tiap hari agar menanam perasaan takut (fear atau “terreur” dalam Bahasa Perancis) di kalangan orang awam agar tidak mencabar Jacobin. Tapi disebabkan “terror” sangat punya pasal, orang Jacobin pun takut mereka akan jadi sasaran seterusnya dan Robespierre akhirnya digulingkan dan dipancung sekali.

Jadi, definisi “terrorist” adalah mereka yang menggunakan pendekatan keganasan (violence) untuk mencipta suasana ketakutan (terror) demi mencapai tujuan politik. Sesuatu tindakan bukan “act of terrorism” jika kekurangan salah satu daripada 3 elemen tersebut (keganasan, politik, ketakutan).

Khawarij dikira “terrorist” kerana mereka menggunakan keganasan untuk mencapai tujuan politik. Peristiwa “mass shooting” yang selalu berlaku di US tu tak boleh dikira sebagai “act of terrorism” melainkan ia bermotifkan politik, seperti sambil tembak sambil jerit “Aryan Power” atau “White Men Never Die”.

Kebanyakan kes “mass shooting” ni dilakukan oleh “psychopath” yang mempunyai “antisocial tendency”. Mereka membunuh samada untuk mendapatkan kepuasan, membalas dendam, atau “frust” dengan hidup. Dan kebanyakan mereka ni akan membunuh diri selepas melakukan pembunuhan.

Dalam kes ini, Paddock mengganas samada terpengaruh dengan ayahnya (yang merupakan penjenayah tegar), atau kecewa dengan hidup (banyak berhutang), atau mengamuk kalah judi. Tindakannya bukan kenyataan politik.

“Terrorist” boleh datang dari apa jua latar belakang, tak kira Muslim, Kristian (Ku Klux Klan), Buddhis (Gerakan 969 di Myanmar), Hindu (Abhinav Bharat di India), Yahudi (Zionis) atau Ateis (Society of the Godless di Soviet Union). Boleh terdiri daripada penganut ideologi kiri (Japanese Red Army) atau ideologi kanan (Aryan Brotherhood). Ada yang berjuang untuk pemisahan (ETA di Basque, Sepanyol), ada yang berjuang untuk penyatuan negara bangsa (IRA di Ireland dan Northern Ireland).

Kita boleh bantah “selective bias” media dalam melaporkan terrorism (hanya highlight “Muslim terrorist” tapi bukan terrorist lain), tapi tidak bermakna kita perlu pertikaikan kenapa mass shooter tidak dipanggil sebagai terrorist.

Cuma ada “thin line” antara “terrorist” dan “freedom fighter”. Kalau perjuangan tak berjaya, maka dilabel sebagai terrorist. Kalau perjuangan berjaya, maka dinamakan sebagai freedom fighter.

Contohnya pengasas (“Founding Fathers”) US banyak menggunakan taktik “terror” semasa memperjuangkan kemerdekaan daripada British dan merampas tanah Red Indians. Tapi disebabkan US berjaya, maka mereka tidak dikategorikan sebagai “terrorist” oleh sejarahwan. History is written by the victors.

Penggunaan istilah secara betul pun satu cabang ilmu juga. Begitu juga dengan istilah-istilah lain seperti “rebel” dan “insurgency”. Semua membawa makna khusus.

Yang saya tak faham ialah dari mana datangnya istilah “terer” dalam Bahasa Melayu.


Saintis Dapati Mungkin Manusia Tidak Punya Had Umur…

Baru-baru ini, kajian menunjukkan bahawa manusia mampu hidup sehingga umur 130 tahun, malah boleh pergi jauh lagi walaupun peluangnya agak tipis. Kajian ini pasti mengejutkan kita yang mempunyai had umur yang begitu pendek sekitar 60-70 tahun.

Mengapa kajian yang para saintis utarakan begitu mengejutkan?

Sebenarnya, saintis telah lama berdebat sesama mereka akan mengetahui had umur sebenar manusia. Ada pendapat menyatakan bahawa manusia mampu hidup sehingga berusia 150 tahun. Ada juga sesetengah saintis mengandaikan bahawa manusia tidak ada had umur!

Dari perdebatan tersebut, saintis melaksanakan kajian dengan manganalisis data golongan ‘supercentenarian’ iaitu golongan yang berusia lebih 110 tahun dan golongan ‘semi-supercentenarian’ iaitu golongan yang berusia lebih 105 tahun. Kemudian kajian ini diterbitkan dalam journal Royal Society Open Science.

Kajian ini terdiri dari kajian analisis terhadap 1,100 orang supercentenarian dari 13 negara dan kajian analisis kedua terhadap warga Itali yang berusia sekurang-kurangnya 105 tahun pada January 2009 dan Disember 2015.

Kajian ini menunjukkan risiko untuk mengalami kematian adalah 50-50 saja. Menurut ketua penyelidikan bernama Anthony Davison iaitu ahli statistik dari Swiss Federal Institute of Technology in Lausanne (EPFL), golongan usia 110 tahun ini mampu menentukan jika ingin memanjangkan usia seperti meneka corak duit syiling. Jika coraknya kepala, kamu boleh pilih untuk panjangkan usia. Kalau coraknya bunga pula, kamu mempunyai peluang tinggi untuk meninggal dunia.

Keputusan kajian juga menunjukkan maksimum usia kedua-dua golongan ini mencapai usia 130 tahun. Data ini bertepatan dengan kajian analisis statistik sebelumnya yang juga maksimum usia golongan ini mencapai umur 130 tahun. Tambah David, kajian ini harus dijalankan sekali-sekala untuk mengemas kini purata had usia manusia.

“Apabila mengkaji tentang golongan yang berusia lanjut, tidak kisah dari segi statistik atau biologi, keputusannya tetap sama. Jika berlaku penurunan usia dari 130 tahun, sudah lama kumpulan kami mengesan sebab penurunan tersebut,” kata David selanjutnya.

Jika maksimum umur manusia ialah 130 tahun, mampukah kita mencapai ke umur tersebut? David menyatakan bahawa jika manusia mencapai umur sebegitu, dia adalah ‘mutiara dalam hamparan pasir’. Dalam abad ini, kita akan menemui golongan ataupun seseorang bakal mencapai hampir ke usia tersebut.

Namun, untuk mencapai umur 130 tahun bukan mudah, memandangkan keadaan dunia sekarang yang menyukarkan pemanjangan usia terutamanya teknologi perubatan yang kita ada sekarang.

Untuk rekod terkini, manusia paling lama hidup dianugerahkan kepada warga Jepun bernama Kane Tanaka yang berusia 118 tahun. Manakala manusia yang berumur paling panjang dianugerahkan kepada wanita Perancis bernama Jeanne Calment yang telah meninggal pada tahun 1997. Ketika itu usianya 122 tahun.

RUJUKAN:

Hussein, Sara. (29 September 2021). Want to Live Forever? There’s No Theoretical Limit to Human Lifespan, New Study Says. Science Alert.

**Gambar: Kane Tanaka, wanita Jepun yang memegang gelaran manusia paling lama hidup di dunia.


Tips Untuk Kurangkan Pengunaan Minyak

Kita seringkali berbicara bagaimana untuk menambah pendapatan. Tetapi kita kadang-kala terlupa untuk mengurangkan perbelanjaan dan menambah penjimatan dengan menjadi pengguna yang bijak.

Berikut adalah peringatan bagaimana untuk mengurangkan penggunaan petrol:

1) Kurangkan Bebanan Kereta
Bersihkan kereta anda dari barangan yang tidak perlu. Pastikan bonet anda tidak membawa bebanan lebih. Setiap tambahan 50kg di dalam kereta anda menyumbang kepada 2% kenaikkan penggunaan petrol.

2) Pastikan Tayar Cukup Angin
Dianggarkan tayar kehilangan 1psi dalam masa lebih kurang sebulan. Mana-mana tayar yang kehilangan 2psi akan menambah 1% kenaikkan penggunaan petrol.

Selain itu tayar yang kempis juga menambah kepada cepatnya kehausan bunga.

3) Memandu Pada Kelajuan ‘Cruising’

Penggunaan petrol meningkat pada kelajuan di bawah 50km/h dan di atas 90km/h.

4) Bersihkan ‘Air-Filter’ Selalu

‘Air-filter’ yang kotor dan tersumbat boleh menambah penggunaan minyak sebanyak 10%.

5) Kekalkan Tayar Yang Kecil

Tayar yang lebar akan menambah kepada kawalan kenderaan tetapi pada masa yang sama menambah geseran. Jika kenderaan anda hanya untuk ‘moderate use’, maka disarankan gunakan tayar yang kecil / standard.

6) Persiapkan Enjin Untuk Perjalanan
Enjin cuma mengambil masa lebih kurang 30 saat ke 1 minit untuk berada pada tahap optimum bergerak. Enjin akan lebih mudah panas apabila di jalan raya.

7) Pastikan Rev Rendah (1,500rpm – 2,500rpm)
Rev yang efisien adalah diantara 1,500 rpm – 2,500 rpm. Latih diri untuk menukar gear di bawah 2,500 rpm.

Untuk kereta auto-transmission, gunakan overdrive. Overdrive akan membantu enjin menukar gear pada rev rendah.

8) Amalkan Pemanduan Berhemah

Dengan mejarakkan kenderaan anda dari kereta hadapan, anda akan dapat mengelakkan kekerapan menekan brek dan menekan minyak secara mengejut.

Aktiviti ‘start stop’ ini menambah kepada penggunaan minyak.

9) Tambah Kelajuan Berkadaran

Menekan minyak secara untuk menambah kelajuan secara mengejut akan menambah pengunaan petrol yang tinggi. Cuba untuk menambah kelajuan pada momentum yang berkadaran.

10) Kurangkan Aksesori Tambahan

Aksesori tambahan kadangkala menambah kepada geseran angin. Ini akan menambah beban kereta dan menambah penggunaan petrol.

Memandu dengan membuka tingkap pada kelajuan 80km/h ke atas juga menambah penggunaan minyak.

11) Matikan Enjin Kenderaan Semasa Menunggu

Jika kita menunggu di dalam tempoh yang lama (1 minit dan ke atas), matikan enjin. Enjin yang hidup menggunakan lebih banyak petrol daripada penggunaan semasa menghidupkan ia kembali.

12) Kurangkan Penggunaan Penghawa Dingin

Apabila keadaan mengizinkan, contohnya malam, kurangkan menggunakan penghawa dingin.

Tetapi jika kelajuan melebihi 80km/h, memandu dengan menurunkan tingkap menambah pada pembaziran petrol. Sesuaikan.

Berikut adalah beberapa tips untuk mengurangkan perbelanjaan petrol bulanan kita. Kongsikan bersama tips-tips lain jika ada.

Saya sarankan print info-grafik di bawah ini untuk peringatan.


Kenapa Empayar British Dianggap Empayar Terluas Dalam Sejarah?

Sebuah pemerintahan empayar atau imperialis melibatkan peluasan kuasa dan kedaulatan sebuah negara ke atas wilayah asing dan menguasai sejumlah kumpulan etnik yang berbeza-beza. Empayar adalah sebuah entiti politik yang dianggap sangat besar berdasarkan ciri-ciri mengikut standard yang diterima pada zamannya dan akan meraih sebahagian besar tambahan wilayahnya dengan sama ada melalui penak.lukan, ilhak, atau menjadi kuasa yang menaungi atau melindungi negara lain.

Definisi sebuah negara itu layak untuk menjadi sebuah empayar ditentukan melalui pelbagai macam cara dan kaedah, seperti kajian saintifik, analisis terhadap dokumen dan manuskrip bersejarah, peta-peta kuno, bukti penemuan secara arkeologi, fizikal dan teks atau inskripsi. Jadi, setiap keputusan yang ditentukan sejarawan tidak akan konsisten kerana ia dibuat berdasarkan nilai yang dianggarkan, bukan nilai yang tepat.

Sebelum kita mencari jawapan dan teori, kita perlu tahu ‘empayar terbesar’ dalam konteks apakah yang kita cari. Kita mulakan dengan persoalan tentang empayar mana yang paling besar dalam sejarah, dari segi jumlah ukuran wilayah kawasan tanah yang dikuasainya.

Empayar Terbesar Keseluruhan — British

Jawapannya agak sukar untuk ditentukan kerana sempadan setiap empayar sering menjadi rebutan kuasa-kuasa lain. British menguasai India, tetapi bukan secara keseluruhan dalam satu masa, jadi kita harus menambah atau mengurangkan mana-mana bahagian wilayah India untuk mendapatkan jumlah keseluruhan yang tepat.

Kemudian, saiz ukuran tanah tidak semestinya akan menjadi penanda aras yang baik untuk empayar. Contohnya, sesiapa saja boleh menak.l.uki seluruh gurun Sahara dengan mudah dan menjadikan sebidang padang pasir yang luas sebagai hak miliknya yang berdaulat, tetapi ia akan menjadi sebuah pemerintahan yang tidak membawa manfaat kerana tidak produktif.

Dan kemudian, dalam isu mahu mendefinisikan sebuah negara sebagai “empayar”, negara itu tidak semestinya perlu sentiasa menerapkan sistem raja monarki, kerana Amerika Syarikat juga digambarkan sebagai sebuah empayar kerana sejarah penak.l.ukannya terhadap tanah dan bangsa pribumi di benua Amerika.

Dengan keluasan tanah ja.jahan koloninya, Empayar British mungkin menjuarai kedudukan sebagai empayar yang terbesar pernah wujud di dunia, tetapi hanya pada zahir semata-mata. Keluasan maksimum tanah ja.ja.han Inggeris yang berukuran jutaan batu persegi, adalah sebanyak 33.7. Tetapi Empayar Mongol pada berabad-abad sebelumnya pernah menyatukan kerajaannya dalam sebuah empayar daratan yang bersambung (sempadan tidak terputus) sekitar 33 juta batu persegi keluasannya.

Empayar Rusia yang lama tidaklah jauh ketinggalan dengan ukuran seluas 22.8 juta batu persegi. Tidak dinafikan, Empayar Mongol mena.klu.kkan begitu banyak tanah dan wilayah, tetapi sebahagian besarnya hanyalah wilayah padang rumput yang hanya bermanfaat untuk dijadikan padang ragut kuda-kuda mereka. Sebaliknya, walaupun Empayar British tidak berdampingan dalam satu sempadan, tetapi mereka mengawal sebahagian besar tanah subur dengan sumber asli yang boleh dikatakan boleh dinikmati hingga beberapa keturunan generasi seterusnya.

Namun, ia seolah-olah tidak masuk akal jika membandingkan Empayar British yang lebih bersifat maritim dengan empayar-empayar daratan kuno yang pada dasarnya tidak dipisahkan oleh mana-mana sempadan, seperti Parsi atau Rom, atau yang paling dekat, Empayar Mongol. Bahkan apa yang dimaksudkan dengan istilah dan definisi “empayar” akan menjadi berbeza dan tidak sesuai dengan standard zaman masing-masing jika kita membandingkan Empayae British dengan Empayar Rom Suci misalnya.

Namun, bila difikirkan sekali lagi, ukuran daratan j.aja.han British yang berjauhan dan terpecah ini sekurang-kurangnya meninggalkan kesan psikologi terhadap dunia, selama tiga perempat abad atau lebih, tanah-tanah di bawah j.ajahan koloni Empayar British menjadi terkenal serta merta di seluruh sekolah Inggeris, dan dengan ilmu pengetahuan yang mencukupi dan sentiasa berkembang kan menjadikan lakaran peta dunia menjadi lebih mudah.

Tetapi,  jika definisi sebuah empayar dikira melalui berapakah anggaran jumlah peratusan populasi penduduk dunia yang berada di bawah pemerintahannya, maka Empayar Archaemenid yang wujud pada sekitar tahun 500 SM adalah pilihan tepat, dengan sekitar 44% populasi penduduk di seluruh dunia pada masa itu berada dalam sempadannya.

Kesan visual yang besar tinggalan Empayar British boleh dilihat pada negara Kanada seperti Kanada, Australia, kemudian India dan kemudiannya dari Selatan ke Utara Afrika dengan gumpalan yang lebih kecil di Afrika Barat dan Tanah Melayu, kemudian terdapat banyak lagi potongan wilayah-wilayah kecil yang kebanyakannya adalah kepulauan.

Kesan sebegini adakalanya mengelirukan. Jika dilihat sekali imbas sememangnya Empayar British tidak kelihatan besar di dalam peta, ia kerana pecahan dan jarak berbeza-beza.

Empayar Terbesar Yang Tidak Dipisahkan Sempadan Asing — Mongol

Empayar Mongol muncul dalam lipatan sejarah bermula dari tahun 1206 hingga 1368, dan peta di atas menggambarkan kemuncak keluasan sempadan wilayah mereka pada tahun 1370. Empayar Mongol terbentang luas sejauh dari semenanjung Korea Moden, merentasi Asia Tengah dan Levant, hinggalah berhenti di wilayah Poland moden. Salah satu ibu kota mereka yang paling berjaya terletak di Khanbaliq atau Beijing di China sekarang.

Empayar Mongol ini berkembang dengan sangat besar kerana kebanyakan pemerintahnya yang sangat berjaya, sistem taktikal kete.nt.eraan yang sangat teratur. Sistem pemerintahan mereka juga berasaskan budaya meritokrasi, serta sikap terbuka orang Mongol sendiri dalam toleransi dan menerima budaya asing menjadikan empayar yang diasaskan Genghis Khan ini kelihatan amat besar kerana seluruh wilayah tanah yang dita.kluki, yang menjadi negeri pengikut, protektorat, atau di bawah naungan mereka, akan berada di dalam satu sempadan besar yang sama dan tidak dipisahkan oleh sempadan lain.

Menjelang tahun 1300-an, Empayar Mongol mula mengalami ketidakstabilan politik selepas kem.atian Genghis Khan kerana perebutan takhta di peringkat pusat. Bahkan, saiz ukuran Empayar Mongol yang besar itu sendiri juga menjadi faktor kejatuhannya, kerana semakin besar dan luas tanah sempadan mereka, semakin sukar ia mahu ditadbir, dan berikutan kedudukan pusat pemerintahan di ibukota Karakorum yang terletak jauh dari capaian kawalan pemerintah pusat.

Semua faktor ini kemudian melahirkan beberapa para panglima pēr.an.g yang akan memecah-belahkan Empayar Mongol yang bersatu menjadi beberapa negeri kekhanan Mongol, lalu melahirkan susurgalur dinasti baharu dari keturunan mereka sendiri, siri perpecahan ini menandakan bermulanya fasa kejatuhan dan berakhirnya zaman Empayar Mongol sebagai sebuah kerajaan yang bersatu.

Dinasti, ulus, kekhanan, kesultanan, dan lain-lain pemerintahan selanjutnya yang paling terkenal dan berasal dari pecahan Empayar Mongol antaranya adalah Dinasti Yuan, Empayar Timurid, Kekhanan Chagatai, Ulus Jochi (Golden Horde), Ilkhanid, Kekhanan Crimea, dan banyak lagi.

Beberapa para penerus legasi Genghis Khan pernah berusaha merebut kembali wilayah yang telah hilang, bahkan Amir Temur dari Empayar Timurid yang bukan keturunan terus Genghis juga tidak ketinggalan mencuba dan entah bagaimana mereformasi kerajaan, tetapi impian sama yang pernah dibayangkan oleh Genghis Khan sudah lama berlalu, dan amat mustahil dilaksanakan kembali.

Empayar Mongol memiliki usia yang singkat seperti empayar besar yang lain, dan hanya saiz ukuran geografinya sahaja yang sedikit saja lagi boleh mengatasi ukuran Empayar British yang bahkan belum wujud lagi pada tahun 1368. Walau bagaimanapun, ukuran dan kapasiti besar Empayar Mongol sebenarnya banyak mempengaruhi budaya dan bahasa seperti Rusia, yang menjadi faktor mengapa orang Mongolia mudah menyesuaikan diri atau bergaul dengan orang Rusia, dan bukannya dengan orang China hingga hari ini.

Jika kita mencari pewaris sebenar kuasa Empayar Mongol, mereka adalah pemerintah Kekhanan Chagatai (terletak di Asia Tengah sekarang), sebuah bekas wilayah pecahan dari Empayar Mongol, juga akhirnya akan berpecah lagi kepada bahagian timur dan barat. Barat runtuh dalam masa beberapa tahun, sementara timur terus berdiri hingga tahun 1680-an sebelum diilhak ke dalam kuasa kekhanan yang lain. Inilah kemuncak fasa kejatuhan dan berakhirlah negara Empayar Mongol yang agung, yang berlangsung dari tahun 1206 dan diwarisi dalam bentuk yang berbeza pada tahun 1687.

Kesimpulannya, memiliki dan memerintah sebuah negara dengan ukuran yang paling besar dalam dunia sekalipun bukanlah menjadi satu penanda aras kekuatan satu bangsa, seluas mana jua sebuah empayar, ia tidak semestinya bermakna mereka boleh kekal berkuasa selamanya, kerana hakikatnya sejarah membuktikan Empayar Mongol sebenarnya hanya hidup lebih dari satu abad sahaja.

Dan pada dasarnya, tidak ada jawapan yang paling pasti untuk menentukan empayar manakah yang paling besar pernah wujud kerana definisi sesebuah entiti yang mahu dipertimbangkan sebagai sebuah empayar perlu melalui proses kajian dan anggaran ukuran berdasarkan bukti bersejarah yang amat terhad dan amat sukar serta sangat kontroversi, kerana kita tidak boleh menentukan ukuran sebuah empayar dan membandingkannya dengan standard yang berbeza pada titik dan zaman yang berbeza dalam sejarah.

Namun, siapa sangka, hari ini pendapat mengenai empayar yang paling besar pernah wujud dalam sejarah adalah Empayar British. Pada waktu kemuncak keluasannya iaitu tahun 1920, Empayar British merangkumi keluasan sejauh 35.5 juta km ^ 2 (iaitu 13.71 juta batu persegi) yang menghasilkan sejumlah 23.84% dari seluruh kawasan tanah di dunia adalah berada di bawah Empayar British.

Selama ini kita selalu menyangkakan bahawa Empayar Mongol adalah empayar yang terbesar pernah wujud dalam sejarah dunia. Tetapi sebagaimana kompleksnya sistem pemerintahan British, begitu juga dengan Mongol. Bukan semua negeri-negeri yang ditakl.uk Empayar Mongol adalah diperintah secara berpusat, kerana ada negeri yang hanya dijadikan kerajaan naungan, ada yang jadi protektorat. Ini faktor yang jarang kita ambil kira.

Dan jika seluruh wilayah taklu.kan Mongol ni digabungkan sekali pun, masih tidak mampu mengatasi ukuran Empayar British. Amat jarang kita dengar British sebagai empayar terbesar kerana wilayah ja.j.ahan British kebanyakannya adalah benua yang berpisah dari Eropah, kepulauan-kepulauan yang berterabur.

Tetapi sebagaimana juga Empayar Mongol,  jika seluruh tanah jaj.ahan British digabungkan dalam satu sempadan, ukurannya jauh lebih besar daripada Empayar Mongol, kecuali jika diukur dari segi peratusan populasi, Empayar British juga banyak memerintah ‘tanah kosong’ seperti Empayar Mongol, tetapi pemerintahan Mongol berjaya memiliki 25% dari seluruh populasi dunia berbanding Empayar British yang hanya ada 20% penduduk dari seluruh populasi dunia.

Dinasti Qing di China mungkin besar, tetapi ia masih hanya terhad di China dan sekitar Asia Timur sahaja. Namun jumlah tertinggi ukuran populasinya mencapai kira-kira 35% dari seluruh penduduk dunia mengatasi Empayar Rusia yang ukuran geografinya hampir menyamai Empayar Mongol namun jumlah populasinya hanyalah 9% dari seluruh populasi dunia.

Dari segi keunggulan ukuran populasi, Empayar Achaemenid (Parsi), memerintah kira-kira 49.4 juta daripada keseluruhan 112.4 juta populasi penduduk seluruh dunia pada sekitar tahun 480 SM yang menjadikan peratusan populasi Achaemenid adalah 44% dari keseluruhan dunia. Kerana itulah Guiness World Records meletakkan Empayar Achaemenid sebagai empayar terbesar dalam sejarah, namun ditukar mengikut konteks ‘terbesar dari segi peratusan populasi’.

Empayar Terbesar Dari Segi Peratusan Populasi — Achaemenid / Parsi

Kita cukup memahami konsep komunikasi global. Manusia berkongsi maklumat, idea, dan sumber setiap hari, dan kita amat berbangga dengannya. Namun, jauh ribuan tahun sebelum kita, sudah wujud entiti terawal yang digambarkan memerintah dengan sistem interaksi secara global. Sepanjang sejarah, terdapat banyak empayar-empayar besar yang bangkit dan jatuh dengan cita-cita yang sama iaitu menyatukan manusia berbilang bangsa dari seluruh dunia dan menjadikan hasil sumber asli dunia berada di bawah satu sistem pentadbiran.

Ada sebahagian dari empayar-empayar dalam sejarah dunia yang sebenarnya membuktikan bahawa ukuran keluasan wilayah pemerintahan mereka tidak perlu terlalu besar seperti Mongol, dan sebuah empayar menjadi terkenal bukanlah hanya kerana saiz wilayah ja.jah.an yang mereka satukan, tetapi jumlah kehidupan yang luar biasa yang mereka mempengaruhi, menjadi lebih baik atau lebih buruk.

Memperkenalkan, salah satu empayar terhebat sepanjang masa. Empayar Achaemenid atau turut dikenali sebagai Empayar Parsi. Tamadun ini paling banyak dibincangkan dan dicatatka dalam buku sejarah dunia.

Berpusat di Parsi (Iran moden), Empayar Achaemenid adalah ‘empayar antarabangsa’ yang pertama di dunia, sempadannya terbentang merentasi Afrika Utara, Timur Tengah, Asia Tengah, dan juga sebahagian Asia Selatan dan Eropah. Sebelum itu, kebanyakan empayar terbatas pada wilayah yang jauh lebih kecil.

Orang Parsi menunjukkan kepada dunia bagaimana rupa dan ciri-ciri sebuah empayar yang sebenarnya, dan memberikan pengaruh penting terhadap kelahiran empayar-empayar selepasnya. Mereka antara tamadun yang terawal membayangkan sebuah dunia yang bersatu dan beroperasi di bawah satu standard sistem pentadbiran politik, penulisan, dan infrastruktur.

Mereka juga membangunkan dasar perundangan untuk empayar, seperti hak kebebasan bangsa yang mereka takluki. Setiap prinsip-prunsip ini yang akan menentukan visi dan matlamat empayar-empayar di Mediterania kemudian, bermula dari Empayar Macedonia Alexander the Great, sehingga Empayar Rom Caesar Augustus.

Persoalannya, bagaimana Empayar Parsi yang ukuran sempadannya ‘biasa-biasa saja’ itu diibaratkan seperti memerintah hampir suku daripada seluruh populasi dunia? Pada waktu itu, kebanyakan kota-kota terbesar di dunia berada di Timur Tengah dan Mediterranean, jadi orang Parsi menguasai beberapa pusat populasi terbesar di planet ini.

Hasilnya, kira-kira 44% populasi global seluruh dunia berada di bawah pengaruh mereka pada tahun 480 SM. Tidak ada empayar lain dalam sejarah yang secara langsung berupaya mengendalikan peratusan penduduk global yang tinggi itu, bahkan Empayar Mongol pun tak mampu.

Seperti Mongol, keunggulan Empayar Achaemenid adalah berdasarkan kemampuan mereka untuk bertoleransi dengan agama-agama lain memandangkan 4 juta orang Parsi memerintah 50 juta rakyat pelbagai kaum dan diaspora. Ia dibuktikan melalui Prasasti Behistun tentang Maharaja Darius I yang ditulis dalam tiga bahasa; iaitu Babylon, Parsi kuno dan Elamite.

Prasasti itu mengandungi 1200 baris ayat, dalam tiga bahasa dengan gambaran relief raja di hadapan 9 maharaja lain yang berjaya ditundukkannya dengan imej dewa Zoroastrian, Ahuramazda melayang di atasnya. Ia menceritakan kisah yang berkisar di antara saat Darius the Great ditabal sebagai raja pada 522 SM, hinggalah kema.tiannya pada tahun 486 SM. Darius mengisytiharkan dirinya pemenang dalam semua pertem.puran selama tempoh bergolak, dan mengaitkan kejayaannya dengan “rahmat Ahura Mazda”.

Kemerosotan Empayar British Semasa Di Kemuncak Kegemilangan

Empayar Mongol sememangnya amat luas, namun kedudukannya di tempat kedua sebagai empayar terbesar dalam sejarah dunia pun masih boleh dipertikaikan kerana usia empayarnya yang pendek dan sistem pemerintahan yang tidak lagi diperintah secara berpusat kerana Empayar Mongol berpecah belah selepas kema.tian Genghis Khan. Mongol seringkali dicabar oleh penemuan-penemuan terbaru ukuran empayar bersejarah yang lain seperti Empayar Xiongnu, Dinasti Han, dan Kekhaganan Gokturk kuno.

Pada awal abad ke-20, Jerman dan Amerika Syarikat mula mencabar kemajuan ekonomi British. Konf.lik kete.nte.raan dan ekonomi di antara British dan Jerman menjadi salah satu penyebab utama Per.ang Dunia Pertama, di mana British sangat bergantung pada empayarnya yang rata-rata adalah wilayah koloni yang menj.aj.ah tanah bangsa lain.

Ko.nf.lik ini memberi tekanan besar kepada sumber keten.ter.aan, kewangan, dan tenaga kerja. Walaupun British mencapai tahap kemuncak wilayah terbesarnya setelah Per.a.ng Dunia I, British tidak lagi menjadi kuasa industri atau keten.teraan yang terkemuka di dunia. Dalam Pera.ng Dunia Kedua, tanah j.ajahan British di Asia Timur dan Asia Tenggara telah diceroboh dan diduduki oleh Empayar Jepun.

Walaupun kemenangan akhirnya memihak kepada British dan sekutunya, kejatuhan prestij British telah menyumbang kepada kemerosotan Empayar British dengan cepat.  India, pegangan paling berharga dan berpopulasi paling padat milik British, mencapai kemerdekaan sebagai sebahagian daripada gerakan dekolonisasi yang lebih besar, di mana British terpaksa memberikan kemerdekaan kepada kebanyakan wilayah milil empayarnya.

Krisis Suez melengkapkan kemerosotan British sebagai kuasa imperialis global, dan pemulangan Hong Kong kepada Republik Rakyat China pada tahun 1997 menandakan kejatuhan Empayar British telah disempurnakan. Hari ini, 54 buah negara bekas ja.jahan Empayar British menganggotai organisasi Negara-negara Komanwel.

Namun tidak semua anggota Komanwel mengiktiraf ratu British, Ratu Elizabeth II sebagai ketua negara. 16 buah negara Komanwel yang mengiktiraf ratu sebagai ketua negara diserap ke dalam sayap Komanwel yang bernama Alam Komanwel ataupun “Commonwealth Realm”.

Bagaimanapun, majoriti ahli-ahli persatuan ini pula bersifat republik manakala sebahagian negara-negara yang lain pula mempunyai sistem beraja yang tersendiri seperti Malaysia, Brunei dan Tonga. Namun demikian, kesemua anggotanya menganggap Ratu Elizabeth II sebagai Ketua Komanwel.

RUJUKAN:

Taagepera, Rein (1979). “Size and Duration of Empires: Growth-Decline Curves, 600 B.C. to 600 A.D.”. Social Science History

Boiy, T. (2004). Late Achaemenid and Hellenistic Babylon. Leuven: Peeters Publishers.

George G. Cameron, The Old Persian Text of the Bisitun Inscription, Journal of Cuneiform Studies, vol. 5, no. 2


Kisah Babi Yang Dicalonkan Sebagai Presiden Amerika Syarikat

Zaman berkempen dengan cara keras dan panas pernah mewarnai politik Amerika Syarikat. Ia bermula pada tahun 1960, apabila John F. Kennedy memenangi pilihan raya dengan majoriti terlalu tipis di Hawaii, Illinois, Missouri, New Jersey dan New Mexico.

Kennedy bukanlah seorang pemimpin yang terlalu popular ketika itu. Apa yang berlaku pada 22 November 1963 walau bagaimanapun mengubah segala-galanya.

Pembµnµhan Kennedy memberi laluan mudah untuk Parti Democratic dalam pilihan raya seterusnya. Dan Lyndon B. Johnson mendapat kemenangan besar lagi selesa.

Majoriti pilihan raya sering menjadi bukti bahawa rakyat menerima pembawaan pemimpin. Johnson mengimarahkan pemikiran Great Society untuk memajukan hak awam, pendidikan dan penjagaan kesihatan.

Ketiga-tiga aspek ini dijadikan ibu untuk mengurangkan kadar kemiskinan tegar, tambah pula ketika itu ekonomi Amerika Syarikat berkembang pesat (Califano, 1999).

Tetapi Johnson juga menggerakkan jentera pepe-ran-gan Amerika Syarikat di Vietnam, yang membµnµh karier politiknya.

Sebelum Johnson menjadi Presiden, seramai 16,000 anggota Amerika berada di Vietnam. Mereka hanya menggalas tugasan penasihat sahaja.

Tetapi empat tahun kemudian, angka ini berkembang menjadi 525,000 anggota aktif.

Anak-anak muda enggan menyertai pepe-ran-gan ini atas alasan jelas: kenapa perlu kami berjµa-ng di negara lain walhal kami patut belajar di universiti?

Ramai orang mula bangkit menentang kepimpinan Johnson. Menghampiri pilihan raya 1968, Johnson sedar beliau takkan menang.

Parti Republican mempunyai seorang calon berpengaruh iaitu Richard Nixon (yang ditewaskan Kennedy lapan tahun sebelumnya).

Dalam kalangan Parti Democratic juga ada kumpulan pemisah iaitu American Independent dipimpin George Wallace.

American Independent mengganggu undi terlalu banyak hingga Democratic tewas di 17 buah negeri. Walau bagaimanapun, ada satu perkara menarik yang harus diulaskan.

Memperkenalkan Pigasus the Immoral

Suara anak muda terbukti mampu membentuk arus keramat yang mampu menjatuhkan parti pemerintah.

Semasa demam pilihan raya masih hangat, sebuah pertubuhan bernama Parti Muda Antarabangsa (Yippies) menamakan seorang calon untuk berkuasa di White House.

Calon tersebut bernama Pigasus the Immortal, sempena Pegasus iaitu kuda bersayap daripada mitologi Yunani. Beratnya pula ialah 66 kilogram, berkaki empat yakni seekor babi yang dibeli daripada ladang Phil Ochs.

Tiga ahli Yippies iaitu Abbie Hoffman, Dennis Dalrymple dan Jerry Rubin membawa Pigasus (juga dinamakan Pigasus J. Pig) ke Konvensyen Kebangsaan Parti Democratic yang dianjurkan di Chicago, Illinois (Kusch, 2008).

Undang-undang Amerika Syarikat menyediakan beberapa kewajiban yang perlu ditunaikan White House. Seorang ahli politik yang menjadi calon presiden wajib disediakan anggota-anggota Secret Service.

Dan calon tersebut juga perlu menerima taklimat dasar luar negara White House. Yippies menuntut kerajaan Amerika Syarikat tunaikan dua perkara ini kepada Pigasus (Wolffe, 2020).

Yippies mengedarkan bunting tentang calon presiden mereka. Pigasus mesti bertanding dalam pilihan raya. Kalau menang, Pigasus masuk White House untuk taklimat pagi.

Kalau kalah, Pigasus masuk periuk untuk sarapan pagi. Itulah apa Yippies kata: “if we can’t have him in the White House, we can have him for breakfast.”

Chicago Seven

Sebuah parti politik selalu mengadakan perlumbaan untuk menamakan calon. Ahli politik yang menang perlumbaan ini biasanya akan memberi ucapan penerimaan (acceptance speech).

Memandangkan Pigasus sudah dicalonkan, ahli politik ini mewakilkan Jerry Rubin untuk memenuhi ucapan tersebut.

Tetapi semasa berucap, Pigasus telah ditangkap polis termasuk Rubin dan Ochs.

Mereka (termasuk Pigasus) dituduh berkelakuan jelik… kerana pemandu lori Pigasus telah membuat kesesakan lalu lintas.

Kisah Yippies diteruskan dengan perbicaraan berat sebelah Chicago Seven di hadapan Hakim Julius Hoffman.

Nasib Pigasus tidak diketahui selepas perbicaraan ini. Ada yang berkata Pigasus dibawa ke sebuah ladang dimana calon presiden ini menimang cahaya mata dan bersara daripada politik di Grayslake, Illinois.

Tetapi ada juga berkata bahawa seorang anggota polis telah memakannya… dan Secret Service tidak berbuat apa-apa.

Itu tidak menjadi penghalang buat Yippies yang mengadakan majlis angkat sumpah untuk Presiden Pigasus (Simpson, 2013).

RUJUKAN:

Califano, J. (1999). What Was Really Great About the Great Society: the truth behind the conservative myths. Washington Monthly.

Kusch, F. (2008). (ditapiskan)ground Chicago: the police and the 1968 Democratic National Convention. The University of Chicago Press. Halaman 60.

Wolffe, R. (2020, September 10). Trump told a reporter his biggest secret: that he is a (ditapiskan) to the American people. The Guardian.

Simpson, C. (2013, Januari 9). The 1969 Nixon Inauguration: Horse Manure, Rocks & A Pig. Washington Area Spark.


Kebangkitan Ajaran Kristian Di Eropah

Ajaran Nabi Isa a.s atau Jesus bermula di Palestin dan disampaikan kepada kelompok Yahudi. Pada masa ini, pelbagai kepercayaan telah lama bertapak, mahupun dalam kelompok Yahudi ataupun mana-mana kelompok di bahawa Empayar Rom.

Sebelum Empayar Rom meluas hingga ke Timur, golongan elit seperti raja dan Senator mengamalkan sikap toleransi terhadap pelbagai kepercayaan. Perkara ini tidak menghairankan kerana pelbagai kepercayaan diamalkan oleh subjek empayar mempunyai bentuk kepercayaan yang sama iaitu Paganism.

Ketika Rom meluaskan empayar ke Timur sehingga ke Palestin, berlaku pertembungan antara Kristian dan Pagan. Pada awalnya, maharaja melihat Kristian sama seperti kepercayaan-kepercayaan lain.

Setelah berlaku peristiwa diaspora, iaitu pembuangan bangsa Yahudi daripada Tanah Palestin, Kristian semakin tersebar luas di sekitar Empayar Rom. Kristian mendapat tempat dalam kalangan masyarakat kerana kepercayaannya yang lebih menjanjikan daripada Pagan.

Kristian mula menarik ramai pengikut ketika kurun ke-4 masihi. Ketika berlakunya pergolakan politik yang melampau dan masalah ekonomi, masyarakat mula menganggap kehidupan di dunia ini sebagai sebuah ilusi dan mereka memberikan harapan kepada dunia yang melangkaui dunia yang mereka diami.

Tubuh manusia dan dunia material dianggap sebagai bentuk kejahatan atau asasnya tidak nyata (Judith J. Coffin, Robert C. Stacey, Robert E. Lerner, Standish Meacham, 2002).

Penaklukan tentera Rom berjaya menghubungkan mereka dengan pelbagai jenis agama. Latihan membentuk ketenteraan di tempat yang ditakluk untuk berkhidmat di bawah pusat yang terletak jauh di pelusuk empayar, dan kesediaan populasi tersebut untuk adaptasi budaya baru, telah membantu penyebaran pelbagai fahaman agama ke seluruh dunia yang diketahui.

Di bawah Caesar, terdapat kelompok Barbar yang menyebah demi-god mereka; ahli falsafah yang sedang mencari Tuhan yang Esa; Yahudi yang menunggu Messiah; ahli Mistik Timur, terutamanya yang menganut dua kepercayaan utama; Kristian dari Judea dan ahli Mithraist yang berada di luar Jordan.

Akhir sekali, penyembah matahari dari Parsi, telah membentuk kultus seperti Dr. Brigg memanggilnya, “Kepercayaan paling tulen dan paling ditinggikan daripada agama-agama bukan berlandaskan al-Kitab.” (A.E. Wilson, 1914).

Maharaja-maharaja Rom dianggap sebagai mandat daripada tuhan, dianggap dewa ataupun anak tuhan. Kepercayaan dan konsep ini diperkuatkan ketika zaman pemerintahan Diocletian (244 – 311). Mengiktiraf kepercayaan ini tidak menjadi masalah kepada masyarakat Pagan walaupun kepercayaan mereka pelbagai, tetapi sebaliknya pada komuniti Kristian.

Penyembah Jupiter tidak mempunyai masalah dengan penyebah Isis, dan penyembah Mithra tiada masalah dengan penyembah Cybele. Tetapi Kristian mencemuh tuhan-tuhan ini semua termasuk konsep kedewaan maharaja.

Pada kurun ke-2 hingga ke-3 masihi, kestabilan empayar goyah dan kedewaan maharaja tercabar. Mahajara Rom melihat Kristian sebagai ancaman ketenteraman awam kerana keengganan Kristian mengiktiraf kedewaan mahajara-mahajara dan kewujudan para tuhan Rom.

Decius (201 – 251) telah memulakan penindasan besar-berasaran ke atas Kristian, tetapi tempoh itu tidak panjang kerana pemerintahan beliau yang pendek.

Dalam usaha untuk mengembalikan kestabilan empayar dan menekankan kedewaan maharaja, Diocletian juga melakukan penindasan. Beliau memerintahkan setiap orang melakukan korban kepada berhala dan wakil maharaja, dan sesiapa yang tidak menurut arahan akan dianggap sebagai penjenayah (John M. Riddle, 2008).

Penindasan yang melanda Kristian berlanjutan, walaupun tidak kerap, hingga 250 tahun bermula pada zaman Maharaja Nero (37 – 68), Seramai 9 orang maharaja yang melakukan penindasan ke atas Krisitan. Paling hebat ketika zaman Decius dan Diocletian.

Polisi tetrarchy yang diterapkan oleh Diocletian, Empayar Rom diwarisi oleh empat orang maharaja. Salah daripadanya adalah Constantius I (250 – 306) yang telah meninggalkan kepercayaan Pagan dan menganut Deism yang diamalkan oleh ahli-ahli falsafah.

Komuniti Kristian yang tinggal di kawasan pemerintahan beliau berada dalam keadaan selamat daripada penindasan. Tambahan lagi, Constantius I memihak kepada Kristian.

Setelah kematian Constantius I, wilayah kekuasaannya jatuh ke tangan anaknya, Constantine I (272 – 337) dan ini telah menimbulkan perang sivil antara maharaja. Pertelingkahan ini bukanlah hanya kerana faktor kenaikan takhta Constantine I semata-mata, tetapi pencabulan polisi tetrachy yang dikenakan ke atas maharaja-maharaja lain juga. Kejayaan Constantine I dalam perang sivil tersebut akhirnya menjadikannya maharaja tunggal Empayar Rom.

Terdapat peristiwa penting yang berlaku sebelum Constantine I mencapai kemenangan yang mengubah kedudukan Kristian. Beliau dan Licinius (250 – 325) telah mengeluarkan Edictum Mediolanense atau Perintah Milan yang mewartakan bahawa setiap orang di bawah Empayar Rom diberikan kebebasan beragama tanpa menindas kepercayaan orang lain.

Perintah ini juga dinamakan sebagai ‘Perintah Toleransi’ kerana sikap toleransi dengan kepelbagaian agama. Dalam perintah tersebut, terdapat teks yang menulis ‘Kristian’ sebagai agama yang berasingan dengan agama-agama lain.

Dengan sebutan, “Kristian dan mana-mana kepercayaan”, menunjukkan perintah ini utnuk memberikan layanan yang baik kepada Kristian. Tambahan lagi, Kristian merupakan kepercayaan baru yang berpengaruh pada masa itu dan ia berbeza dengan Pagan.

Masih tidak jelas apakah pendirian sebenar Constantine I terhadap kepercayaan tradisi masyarakat Rom. Apa yang pasti, Pagan masih bebas melakukan upacaya mereka, pada masa yang sama Constantine I cuba mendorong Pagan ditinggalkan.

Sejak itu, Kristian menjadi tulang belakang perpaduan dan penyatuan empayar walaupun Kristian juga mengalami perpecahan doktrin. Perpecahan ini begitu kronik dan kritikal sehingga mencetuskan rusuhan dan pembunuhan.

Selepas Kristian mendapat mengiktirafan rasmi, kedudukan Pagan semakin terancam. Tambahan lagi, maharaja adalah seorang Kristian. Terdapat usaha-usaha yang dilakukan oleh maharaja-maharaja selepas Constantine I yang menyebabkan pengaruh Pagan semakin menyusut.

Walaupun kadangkala, usaha itu tidak mendapat perhatian sangat kerana terdapat golongan elit yang masih menganut Pagan, selain Kristian sendiri mempunyai masalah perpecahan.

Julian (331 – 363) digelar sebagai ‘murtad’ oleh komuniti Kristian kerana cuba menghidupkan kembali suasana Pagan. Beliau merupakan seorang Neo-Platonis dan falsafahnya membuatkan Pagan lebih menjadi tarikan Julian berbanding Kristian. Kalau ikut kebiasaan, Neo-Platonism dan Pagan akan dianuti salah satu daripadanya, tetapi Julian menganut kedua-duanya sekali.

Kesan pemerintahan Julian ke atas Geraja agak berbeza daripada apa yang beliau sangkakan. Pada asalnya, adalah untuk bersikap toleransi ke atas kepelbagaian agama,. Tetapi toleransi ini seperti memberikan tekanan kepada Gereja (J.W.C Wand, 1937). Julian telah mengambil pendekatan dengan fungsikan semula kuil-kuil yang telah ditutup dan dirampas oleh empayar.

Tidak membenarkan pendeta Kristian berceramah bebas kepada komuniti Pagan. Para Biskop yang dibuang, dipnaggil semula. Julian cuba meniru kemajuan Kristian dalam menguruskan organisasi dan pendekatan sosial mereka dan aplikasikan dalam komuniti Pagan. Usahanya berakhir seiring dengan hayat beliau.

Maharaja Theodosius I memberikan penangan terakhir kepada Pagan. Beliau menjalankan sistem yang sistematik utnuk membanteras aktiviti-aktiviti Pagan. Pada tahun 381 masihi, upacara korban diharamkan.

Pada tahun 391 masihi, dua buah undang-undang dikuatkuasakan oleh Maharaja Valentinian II (371 – 392), iaitu mengharamkan penggunaan kuil-kuil dan pemujaan berhala.

Tahun berikutnya, Theodosius I mengeluarkan undang-undang hukuman yang dikenakan kepada mereka yang melakukan apa-apa upacara yang berkaitan dengan agama Pagan.

Agama Pagan tumbang, tetapi aktiviti mereka masih berterusan di sebalik bayang kemajuan Kristian. Di rumah dan luar kota, aktiviti Pagan dilakukan secara tersembunyi dan selamat.

Cunctos Populos atau ‘Perintah Thessalonica’ dikeluarkan pada tahun 308 masihi telah menjadikan Kristian sebagai agama rasmi empayar. Seterusnya, Kristian banyak mempengaruhi landskap politik dan sosial empayar.